text:
Servisio pa Skol Públiko (D.O.S.) ta forma parti di Ministerio di Enseñansa, Siensia, Kultura & Deporte (.E.S.K.D.). E servisio ta enkargá ku preparashon, desaroyo i implementashon di maneho di Enseñansa pa Ministerio di E.S.K.D.
Filosofia
D.O.S. ta un servisio outorisá pa Gobièrnudi Kòrsou ku ta funshoná komo direktiva di tur skol públiko di Kòrsou. D.O.S. ta eksistí for di aña 1998 i ta enkargá ku kuido i desaroyo di enseñansa públiko. E introdukshon di ‘Nieuwe Bestuurlijke Organisatie’ (NBO) a nifiká un proseso di kambio pa DOS. Konforme metanan di NBO esaki a nifiká un transishon di un servisio konsiderablemente burokrátiko pa un servisio servisial i dirigí riba su klientenan, ku tin komo meta final di ta un responsabel pa resultado i ku su propio pakete di produkto i servisio. DOS ta funshoná relativamente independiente den e konstelashon gubernamental.
Vishon:
Na aña 2020 DOS ta é organisashon ku ta kumpli na e kondishonnan pa desaroyo optimal di kada alumno.
Mishon:
E servisio ku ta traha estrecho huntu ku entidatnan relevante pa kumpli na kondishonnan pa desaroyo físiko, mental, moral i sosial-kultural di kada alumno.
Metanan:
E strategia uzá pa fórmula maneho di D.O.S. i stürmentu di e maneho aki ta determiná pa un gran parti pa e bentaha ku tur ‘stakeholders’ lo tin ora ofresé enseñansa na nivel i kualitativamente bon. Banda di optimalisá e organisashon, den kuadro di NBO, DOS simultaniamente tin ku tene kuenta ku e ròl ku e tin komo direktiva di skolnan públiko, esta stür e desaroyo di enseñansa na su skolnan. Stür for di konteksto di un komunidat kaminda e plan i kontenido di enseñansa, komo konsekuensia di desaroyo ekonómiko i teknológiko i e fenómeno ‘individualisashon’, ta rekerí atenshon permanente.
Ta lográ esakinan pa medio di un aktitut profeshonal basá riba e balornan prinsipal di DOS;
• desaroyo personal i profeshonal kontinuo;
• infrastruktura adekuá;
• komunikashon efektivo.
*E teksto ariba ta den fase di revishon.
Pa mas informashon di Servisio pa Skolnan Públiko por tuma kontakto ku nos.
Punto di kontakto:
Bon Bini Business Center, Schottegatweg Oost 10, Willemstad, Curaçao
T: + 599 9 466 61 11, E: info@doscholen.cw


c: text/html

text:
ORANJESTAD – Algo menos cu 2 siman despues cu el a aproba e mocion di desconfianza contra awor ex minister Marisol Lopez Tromp, presidente di Parlamento sr Ady Thijsen diaranson mainta a anuncia den un conferencia di prensa, cu e ta hala e mocion ey (y e otro dosnan) aden y ta declara nan nulo. Mes momento e ta bisa si cu e ta para riba su interpretacion personal, pero ta hala e mocionan aden, pa ‘interes general’ y pa evita discusion den comunidad. Discusion si e tabata valido of no, cu a keda colga den laira. Mientras cu noticiacla no tabata invita pa e conferencia, e pregunta cardinal, di pakico diripiente e cambio aki, no a keda contesta, sino solamente cu el a haci’e, pues, pa interes general.
DISCUSION DEN COMUNIDAD
Segun sr Thijsen, tin cuestion di interpretacion riba e mocion(nan) den comunidad. Y mes momento e ta admiti cu ta prome biaha cu e ta haye den un situacion asina, den sentido cu ta aplica articulo 27 di reglamento di orden den e momentonan di votacion. “E la trece hopi discusion y di intrankilidad den e comunidad. E la ‘touch’ e estado di derecho” sr Thijsen a sigui bisa. Asina mes e ta para riba su interpretacion cu e tin, pero e ta respeta otro opinion. “Mirando e situacion cu nos ta aden. Mirando e intrankilidad, mi a tuma un decision” sr Thijsen a bisa, pa despues anuncia cu e ta hala e mocion di desconfianza aden y declara esaki nulo. “Nos mester tin stabilidad y trankilidad den nos comunidad. Mi ta laga mi decision un banda, y escohe pa interpretacion cu ta wordo duna na articulo 27 cu ta aplicabel tur momento cual sea e circumstancianan” sr Thijsen a sigui bisa. “E ‘rechtszekerheid’ den instituto di Parlamento mester wordo salvaguardia prome cu tur cos” e presidente di Parlamento a sigui bisa.
LOKE NO A CAMBIA
Loke cu no a cambia, fuera di cu e ta para riba cu su interpretacion ta keda manera e ta pe, e denuncia haci na ministerio publico pa aangifte falso ta keda, y tambe e investigacion di menaza contra dje. Esey no ta wordo hala aden y lo sigui cana su caminda. Segun e presidente di Parlamento, e ta bisa esey ‘pa no tin discusion riba esey’.
SOSTEN DI PARTIDO
Por corda tambe cu despues cu sr Thijsen a tuma su decision anterior di declara e mocion nan en cuestion valido, algun dia despues den un reunion di Partijraad, e partido completo a para tras di dje, y sostene 100%, esta e decision cu e la tuma. E hecho cu awor e decision ey ta wordo hala aden, no ta conoci ainda pa e portal aki si e partido tambe lo hala nan sosten aden, of ta keda para ariba si nan ta keda sostene e decision, basa riba su interpretacion, cu el a bisa (esta sr Thijsen), di lo no cambia esey si.
ORANJESTAD – Por lo pronto Aruba no ta habri frontera cu Venezuela, no obstante ta habriendo esaki pa otro paisnan Latino Americano otro luna relaciona cu COVID19. Asina prome minister Evelyn Wever Croes a contesta noticiacla.com dialuna mainta durante un conferencia di prensa. E tema di Venezuela ta riba agenda si pa e Consulta di Reino pa Relacionnan Exterior cu ta tuma diamars mainta na Aruba entre e islanan di Reino den forma Virtual.
ORANJESTAD – Crisis team a anuncia suavisacion di medida di COVID19 entrante diamars proximo. Asina prome minister Evelyn Wever a anuncia dialuna mainta durante conferencia di prensa riba COVID19. Entre nan, e cantidad di famia cu por bishita otro, hende cu por sinta na mesa den restaurant, y cantidad di musico cu por presenta riba scenario den un establecimento paden.
ORANJESTAD - Prome Minister Evelyn Wever-Croes, pa medio di un carta dirigi na Presidente di Parlamento, Señor Ady Thijsen, a manda Parlamento e acuerdo di Landspakket cu a wordo firma diabierna 13 di November, 2020 cu Hulanda pa loke ta trata e sosten di likidez pa e di tres tranche.
ORANJESTAD – Si tur cos ta bon, otro siman Hulanda lo cambia e status di Aruba su codigo di biahe di oraño pa geel atrobe. Asina minister di turismo Dangui Oduber a bisa e portal aki awe mainta. Segun e mandatario, diabierna el a papia cu secretario di estado Hulandes Paul Blokhuis responsabel pa Salud y deporte. Y basa riba e combersacion aki, Hulanda lo ta evaluando pa cambia e conseho di RIVM. E consecuencia ta cu e ta habri posibilidad pa mas hende biaha di Hulanda pa Aruba. Cu e codigo oraño, solamente biahenan esencial ta permiti.
ORANJESTAD - Fundacion pa Hende Muhe den Dificultad recientemente a ricibi e Comision Permanente di Parlamento pa Asuntonan Social y di Famia cu kier a haya un orientacion riba kico tur e fundacion aki ta encera demostrando asina e importancia y responsabilidad social pa esnan den dificultad.
ORANJESTAD – E hecho cu e status di Aruba pa biahamento ta riba ‘oraño’ ainda, mientras cu e cifranan di COVID19 ta mucho mas abou cu esun di p.e. Corsou actualmente pero unda cu nan si ta riba status ‘geel’, no ta logico. Asina hopi hende ta opinando localmente. E portal aki a compronde cu gobierno tambe ta di mesun pensamento y cu nan tampoco no ta haye logico. “E no ta logico cu Corsow cu tin mas caso activo cu nos, ta riba geel y nos ta riba oranje cu menos caso activo” minister di salud y di turismo Dangui Oduber a admiti diahuebs mainta.

robotstxt: allowed

filter: keep


text:
Selebrá bida
Ora ta trata di eventonan importante di bida manera kumpleaño, boutismo, risibimentu òf kasamentu, nos ke pa tur kos kana segun plan. Pa logra esaki ta pone hopi atenshon i dedikashon pa yega na e resultado deseá. Meskos ku e eventonan akí, un entiero ta un evento sumamente importante. Esaki ta e momentu ku ta tuma despedida i alabes selebrá i rekordá bida di un ser kerí.
Gastunan inesperá
Un entiero kasi semper ta inesperá. Esei ta nifiká ku tin ku regla hopi kos den korto tempu i si bo no ta bon sigurá bo gastunan por akumulá drástikamente. No laga esei tambe ta un sorpresa. Kuminsá plania bo entiero awe mes. Laga Extura dunabu un man.
Nos paketenan: http://www.extura.cw/kua-seguro-ta-kumbini-mi/
Bo tabata sa ku?
- Na Kòrsou tin mas ku 1200 hende ta muri pa aña, ku ta 100 hende pa luna i 25 hende pa siman?
- Un entiero ta kosta entre 7 ku 15 mil florin i ku e gastunan ta subi anualmente?
- Pa falta di un bon seguro hopi hende no por tuma despedida manera nan ta deseá?
- Anto ku esaki ta trese problemanan innesesario pa esnan ku ta keda atras?
- Extura ta kòrda tambe riba esnan ku ke reuní na nan pais natal?
- Mas yòn bo kuminsá mas barata esaki lo sali bo?
Plania adelantá
Bo tambe ke pa bo ser nan kerí por tuma despedida di bo na e mesun manera ku nan a selebrá bida huntu ku bo, liber di gastunan inesperá? Plania bo entiero huntu ku Extura. Extura ta mas ku un seguro di entiero. Extura ta bo man finansiero den temporada difísil.
Paso bo entiero ta bo responsabilidat bou di nos guia i seguridat!
Bishitá nos wèpsaitnan aki


text:
12-2018 – Relato di e prome reunion cu Minister di Justicia y KvK
Oranjestad – Diaranson 14 di maart ultimo, Comision di Caya Grandi di Camara di Comercio y Industria di Aruba (KvK) a tene e prome re cu Minister di Justicia, sr. Andin C.G. Bikker, pa por intercambia ideanan y trece solucion pa mehora e siguridad y di e forma aki contribui na trece bida y sigui desaroya Caya G. F. (Betico) Croes, nos Caya Grandi.
Siguridad
E punto mas importante pa Caya Grandi cu ta rekeri e atencion di e Minister di Justicia ta e parti di siguridad di e comerciante, su negoshi y e bishitante di Caya Grandi. Di un encuesta haci over Caya Grandi a sali cu e siguridad mester su debido atencion.
Minister a informa cu desde 9 di maart caba a cuminsa monitor Caya Grandi y vecindario. A uza agentenan uniforma y no-uniforma na pia, riba bicicleta y tambe cu vehiculonan di motor tanto den dia como anochi pa por colecta informacion riba e situacion actual. A indica tambe cu e dia despues di e re cu KvK caba a cuminsa patruya mas frecuentemente den Caya Grandi y vecindario. Cuerpo Policial lo bay tin mester di crea cupo di trabou y lo mester mas forsa laboral pa mantene esaki. E proyecto di camara di siguridad den diferente area di Caya Grandi lo ser reanuda pa wordo poni den ehecucion. KvK a trece algun sugerencia caminda comercio ta complementa e camaranan di siguridad den areanan publico. Minister a indica cu lo traha pa forma un Plataforma Nacional pa Control di Criminalidad. Lo implementa un task force cu ta consisti di miembronan representando sector publico y priva.
E situacion problematico cu adictonan ambulante den vecindario di Caya Grandi lo haya atencion pero esaki ta responsabilidad di Minister di Salubridad Publico. Intencion ta pa nan haya ayudo pero wordo aloca pafor di vecindario directo di Caya Grandi.
Iluminacion di Caya Grandi tambe lo haya atencion. Un evaluacion lo wordo haci pa por haya un indicacion di e uzo di coriente y tambe ta considerando e opcion pa conecta iluminacion moderno riba un grid di panelnan solar.
Datos lo wordo colecta di e caminda cu klinkers pa di e forma aki mira e opcion pa laga Caya Grandi habri pa trafico drenta despues di 4:30. KvK a trece dilanti cu ta importante pa mantene trafico di auto pa control social. Otro puntonan cu a resalta ta pa facilita y brinda oportunidad pa ofrece mas negoshinan manera café’s, restaurant cu terras den Caya Grandi.
Pa cu sostenibilidad y crea un ambiente agradabel den Caya Grandi lo formalisa proyecto di cubri areanan cu tin hopi solo cu panelnan solar riba structura di pilar halto cu ta permiti e fluho di aire y no crea molester di por ehempel huma di muffler di auto. E instalacion y mantencion lo mester ta den man di un compania priva via un contract cu Gobierno.
e-Commerce
KvK a presenta e preocupacion di elabora e-Commerce pa asina modernisa y difersifica nos economia. A informa e Minister riba otro aspectonan pa yuda mehora comercio na Aruba. E puntonan aki ta importante pa forma parti di e recuperacion economico. Un idea ta cu por crea espacio pa haci cu “data storage” na Aruba lo bira un pilar economico. A elabora cu leynan na Aruba ta anticua y lo tin cu duna nan e debido atencion y haci nan up to date lo mas pronto cu ta posibel. E intencion ta pa crea e facilidad manera un firma digital cu lo yuda na formalisa y facilita e-Commerce na Aruba. E monopolio tecnologico tambe mester haya su debido atencion. E exigencia ta pone cu companianan di internet no por sobrevivi y esaki ta stroba e diversificacion economico y ta haci cu e prijsnan ta subi considerablemente pa e consumidor. Ademas e ta kita oportunidadnan di e empresario hoben pa por cuminsa y mantene un negoshi.
KvK ta contento con e re cu Minister Bikker a bay y manera a wordo palabra lo reuni un biaha mas y pa sigui traha pa mehora e situacion di Caya Grandi. Di e forma aki comision di KvK conhuntamente cu Gobierno lo sigui haci su esfuerso pa rebiba comercio den area di Caya Grandi.
Aruba, 19 di maart 2018
Camara di Comercio y Industria (KvK)
Events
-
KvK online session: Dissolution of a legal entityDecember 8 @ 10:00 am
-
KvK online session: ‘Dissolution of a legal entity’December 10 @ 10:00 am - 12:00 pm
-
World of Trade, Travel & Taste ExpoMay 13, 2021 - May 15, 2021


text:
Schoolverklaring di huerfano
ANUNCIO RELACIONA CU ‘SCHOOLVERKLARING’ PA PENSIOEN DI HUERFANO
Tur huerfano entre 15 y 25 aña cu ta bay school den dia mester entrega e ‘schoolverklaring’ pa e aña escolar 2011/2012. Esnan cu ta bay school anochi mester entrega e ‘schoolverklaring’ hunto cu e ‘lesrooster’.
Pa evita atraso den pago di pensioen di huerfano, e papelnan aki mester wordo entrega no mas tarda cu dia 18 di augustus 2011 na SVb Departamento di Pensioen situa na Vondellaan 21, of na SVb San Nicolas situa na Bernardstraat 71. Pa mas informacion por yama 527 2760.
Ora un huerfano stop di bay school, e mester avisa SVb pa evita cu pensioen di mas wordo paga.
ir. Edwin M. Jacobs
Director


text:
Validashon di sobra aparatonan
Seguridat promé ku tur kos
Kon sigur bo ta ku si bo aparatonan médiko importante den bo hospital, práktika òf klínika lo hasi lo ke e mester hasi? E funshonamentu ta kai den e spesifikashonnan stipulá despues di mantenshon òf reparashon? Ta difísil pa determiná esaki riba bista Nos ta validá independientemente bo ekipo médiko basa riba normanan internashonal.
Kis por ehempel pa valida bo:
- autoclaaf
- aparato pa spula pòchi
- frishidèr médiko
- aparato pa sterilisá
- aparato pa vacumeer
- scopenreinigingsmachine
Ta bon pa sa
Nos personal ku ta kualifiká i sertifiká ta traha huntu ku un instituto di validashon renombrá. E validashon semper ta tuma lugá a base di normanan internashonal: ISO/EN 17020, EN285, ISO17665-1 i normanan IEC. Na final bo ta risibí un rapòrt di validashon ku ta valides di un aña.
Edukashon
This post is also available in: English Spanish Dutch French


text:
Despues di e “lockdown” riba nos isla door di e Corona Virus, awor e Sanctuario di Burico ta oficialmente habrie bek.
Famianan por bishita e buriconan, hasiendo esaki un experiencia educacional y alegre pa muchanan.
Nos boluntarionan a sigi traha durante e “lockdown”, paso mester a sigi cuida y duna e buriconan di come. Y tambe mester a mantene e Sanctuario limpi.
Y asina e Sanctuario di Burico ta cla pa ricibi bishita.
Naturalmente tin reglanan pa cumpli cune durante un bishita;
* No mas cu 10 hende den e Centro di Bishita
* Mantene un distancia di 2 meter
* Un hende so den e shop cada biaha
* Nos no ta tuma cash, preferibel bancomatico of credit card
* Laba man cu habon
Esaki ta reglanan cu bo ta haya tur caminda. Nan tei pa sigurabo un bishita safe y relaha. Bin hasi un bishita na e Sanctuario unda e buriconan a echt haya falta di hende cu ta stimanan y tambe di e treat di carrot y appel cu no tawata falta.
Nos ta habrie fe 9am te 4pm, y nos no ta cobra pa entrada.


text:
Presentador di Radio I Tv di mas famoso di colombia ta fayece awe merdia
CARTAGENA--Jota Mario Valencia ta ser considera e presentador di mas famoso na Colombia. E ta un periodista, presentador, productor, director di Television. Jota Mario ta masha stima na Colombia i su morto a causa hopi tristesa serca su siguidornan. Jota Mario a wordo interna dia 2 di juni den hospital na Boca grande na Cartagena. Despues di a sufri un dolor di cabes masha pisa mes dokter nan a opta pa interne mesora. Su salud a sugui bai atras durante e ultimo dia nan. Awe merdia su famia ta anuncia su morto cu sigur ta un golpi duro pa radio i television na Colombia. Jota Mario a muri cu 63 aña.


text:
September 30, 2018
Lionel Spratt
Hopi hende ta kategorisá kosnan ku mi skibi riba mi página komo ‘fake’. En realidat no ta asina. De bes en kuando, mi sa haña ideanan pa krea un historia rondó di akontesimentunan ku a sosodé den komunidat òf ku mi persona. E ideanan aki ta kai mas bien bou di sátira. Ta ideanan ku mayoria bia ta basá riba algu ku a sosodé di bèrdat, i sea mi a pone algu aserka pa eksager’é òf pa dòrn’é ku un tiki ‘dark humor’. Ta ami su stail. Bo no mester gusta ni aprobá esei.
Sátira pa esnan ku no sa, ta e uzo di humor, ironia òf eksagerashon pa ekspresá un pensamentu. Tin hende ta hasié pa ridikulisá òf krítika un persona òf instansia. Partikularmente polítikonan ta resultá víktima di sátira pa motibu di nan komportashon hipókrita.
Na Kòrsou aki, ta parse mi ku nos no konosé esaki, i pa motibu di flohera i ignoransia, hopi hende ta sea tuma e sátira komo e realidat, òf (pa nan ta ‘safe’) nan ta kere ku tur kos ku mi skibi ta falsu, pa motibu ku pa nan, e ta difísil pa diferenshá kiko ta real for di kiko no. Esaki ta algu ku ami lo tin ku bai kambia, pa evita konfushon.
Loke mi ta bai skibi aki, mi por bisa bo ku e no ta kai bou di ni ‘fake news’ ni sátiro. Mi ta bai konta presis loke a sosodé, na e manera ku ami a eksperensi’é.


text:
Horcan Dorian ta dal Bahamas duro !!!
Bahamas--- Centro Nacional di Horcan a eleva Dorian pa categoría 5 nivel “catastrofe”, esun mas halto den e escala di horcan. Mientras cu e archipiélago di Bahamas a hanja e tormenta, e pronostico pa Florida a mejora. Den e ultimo pronostico a notifica cu e tormenta lo bira via North Carolina.
E horcan lo azota durante 2 dianan siguiente e archipiélago di caribe cu torrencial awacero, olanan grandi y cu hopi biento, prome cu e dirigi su mes pa e parti continental di Merca. Seguramente ta e horcan mas duro cu a azota e archipiélago di Bahamas nunca antes visto.
E comunidad a translada na otro isla manera Nassau pa asina por evita sufri e tormenta, mientras cu algún hende a prepara nan mes pa pasa un par di dia sin electricidad y seguramente resistiendo e impacto fuerte di e horcan.
Wak video
Click Logo


text:
Areglo di emergensia SZW ta drenta fase tres
Lo prolongá e kompensashon di e gastunan di salario pa dunadó di trabou, empresario independiente i èks empleado. Fase tres di e areglo di emergensia ta drenta na vigor 13 di òktober i lo dura nuebe luna. A ahustá algun punto den e areglo. E ophetivo di e areglo ta keda pa apoyá trabou i entrada, pero tambe ta bira importante pa kada kompania i empleado kuminsá adaptá na e situashon ku ta kambia.
Meskos ku den e promé dos fasenan, lo supsidiá 80% di e salario den e prolongashon. Den yanüari 2021 lo por revisá e porsentahe. E kondishonnan pa bini na remarke a keda meskos pa dunadó di trabou i empresario independiente. Pa èks empleado ku a pèrdè nan trabou pa motibu di corona, a ahustá e kondishonnan.
Èksempleado (ku no tin dunadó di trabou mas) por entregá un solisitut den fase tres solamente si e kompania ku nan tabata traha p’e, ya ta hasi uso di e areglo di emergensia SZW. Solamente asina por proba ku e pèrdida di empleo ta resultado di e krísis di corona. Èks empleado por hasi uso di e sosten di fase tres pa un máksimo di tres luna. E punto di salida ta pa haña un otro trabou. Si yama nan pa mediashon di merkado laboral, nan ta obligá di koperá ku esaki. Kaminda otro trabou no ta posibel, e persona e persona por bini na remarke pa risibí ònderstant. Èks empleado ku ya ta risibí asistensia di e areglo di emergensia, lo keda risibí esaki te ku 12 di yanüari 2021.
Tur grupo di enfoke mester hasi esfuerso pa gradualmente eliminá uso di e areglo. E derechi pa partisipá ta kaduká si e benifisiario permanesé pafo di Hulanda Karibense pa mas di un total di kuater siman. Ta paga e sosten te ku máksimalmente kuater siman retroaktivo. Esei ta nifiká ku e petishonario no ta risibí reembolso pa periodonan ku ta mas di kuater siman promé ku e momento di aplikashon.
Dunadó di trabou, empresario independiente i èks empleado ku ta kai kaba bou di e areglo, no mester hasi nada pa un prolongashon. Mester komuniká kambio via di e formulario di kambio. Por hasi un solisitut nobo via www.rijksdienstcn.com/covid-19 bou di ‘Pakete di emergensia di Gobièrnu’. Empresarionan na Boneiru por drenta den kontakto ku Kámara di Komèrsio pa pregunta i konseho via steunloket@kvkbonaire.com.


text:
Recientemente minister Andin Bikker a haci varios cambio den top di Cuerpo di Bombero, caminda a introduci un ekipo di maneho (‘Managementteam’) na cabes di e cuerpo. Esaki pa promove un maneho mas planifica y dirigi pa saca e cuerpo di e situacion di crisis cu el a haya su mes aden dor di, entre otro, cierto incidentenan, falta di planificacion structural pa mantencion di e ekiponan di trabou y edificionan y falta di bon comunicacion cu e trahadonan door di e directiva diario anterior. Den cuadro di mehoracion di e maneho di e cuerpo a scoge algun bombero mes y un ex-bombero cu tabata comandante interino, pues cu tin experiencia pa yuda den e Managementteam, mientras cu a atrae tambe ex-altocomisario Andrew Hoo pa uni na e team como un tipo di “crisis manager”.
“Pero no ta esey so. Mi a percura pa reenforsa e Managementteam cu un experto di e asina yama ‘Bedrijfsvoering’ y tambe e ekipo administrativo y hasta esun di recursonan humano, pa por garantisa cu e bomberonan ta central den tumamento di decisionnan riba asuntonan cu ta regarda personal”, asina minister Bikker a splica. Pues a combina experiencia, conocemento riba aspectonan bomberil y aspectonan di maneho di crisis den henter e top di Cuerpo di Bombero. E decisionan aki ta conta cu sosten y aprobacion di e Sindicato SINBA, cu ta representa gran mayoria di e trahadonan na Cuerpo di Bombero.
“Mi ta convenci cu e cambionan aki sin duda lo aporta na un miho funcionamento y drecha e ambiente na pia di trabou. Cuerpo di Bombero a traha hopi duro e ultimo lunanan aki den e crisis cu nos a haya nos mes aden y pa mi ta importante cu tur bombero ta bay traha tur dia cu smaak”, di acuerdo cu e mandatario. E decisionnan aki a drenta na vigor mesora y ta valido pa un periodo di 6 luna. Durante e tempo ey ta spera di por nota mehoracionnan y desaroyonan positivo den Cuerpo di Bombero.


text:
KRALENDIJK – Sentro Hubentut i Famia huntu ku Direktorado Komunidat i Kuido a kuminsá ku e kampaña di siguridat den tráfiko ku pa promé di mart ta drenta na vigor.
Komunidat di Boneiru por apliká pa stul di outo pa mucha na Direktorado Komunidat i Kuido riba djaluna, djárason i djabièrnè entre 9’or pa 11’or di mainta.
Loke ta nesesario pa bai kuné ta: sédula, prueba di entrada, Buki di famia i 2 lastu statement di banko.
Pa mas informashon por tuma kontakto ku Plozee Bernabela i Lubianka Janga-Engelhart na Sentro Hubentut i Famia, telefòn 715-7200, òf ku Semaja Martina-Dortalina na Direktorado Komunidat i Kuido, telefòn 715-5311.


text:
KRALENDIJK – “Kaya Grandi ta un desaster”, Oswald Melcherts ta suspirá tokante e aksesibilidat di e pakusnan den kaya grandi di Boneiru. E ta den un ròlstul i e ta sekretario di e Grupo di Trabou Aksesibilidat Físiko Boneiru (WFTB). Tòg e no ta negativo tokante e desaroyonan riba e tereno aki. “A hasi hopi kaba pero bo mester keda sinta nan tras.”
Na 2006 e a lanta e fundashon Minusválido Boneiru (MiVaBo) i na 2012 e grupo di trabou a kuminsá; un koperashon ku diferente otro fundashon. Den e añanan ei tabatin diferente éksitonan, pero ainda tin hopi pa mehorá.
Independiente
Melcherts mes ta biba den un kas adaptá kompletamente na su situashon. E tin espasio pa move ku su ròlstul den kas, sostennnan ku e por usa pa hisa su mes i un lèft den ducha. Riba e manera aki e por biba independientemente.
Pafó riba kaya no ta posibel tur ora pa yega independientemente kaminda bo ke ta. Transportashon ta bon reglá. E kompnia RoRo ta regla transpòrt ku taksi i tin un kòntrakt di kuido ku e Ofisina di Seguro Mediko (ZVK). Melcherts ta un poko positivo tambe tokante e bulevar renobá i e aeropuerto (BIA). “Promé ku e trabounan a kuminsá nos a palabra henter e plan huntu ku henter e tim”
Ainda mester karga pasahero minusválido pa nan por drenta i sali avion, tin bia asta mester mara nan. Un ramp ku por kore ta e solushon. Esaki ta bon pa ròlstul i pasahero ku por kana. “Si turistanan sa ku tin algu asina gustosamente nan lo bini Boneiru”, ta e konvikshon di WFTB.
Inaksesibel
Melcherts tin un ke otro di remarká si tokante e bulevar. “Mester sera e rantnan rondó ku tin rònt di e palunan.Aktualmente tin muchu tiki espasio, si bo stür malu banda di un palu di mas di shen aña bieu, bo ta kai na awa.” E pakusnan den Kaya Grandi por lo pronto ta keda inaksesibel pa un grupo di habitante minusválido ku ta kresiendo, kaminda no mester lubidá e turistanan tampoko, segun kordinadó Ria Evers-Dokter. E ta mustra riba e problemanan pa koredó di ròlstul i hende siegu riba e asera di Kaya L.D. Gerharts. Semper tin un trùk pará einan riba asera, di un bendementu di mueble ku tin ei i e asera mes ta ta yen di buraku i otro opstákulo. “Nan ta bisa ku nunka bo no ta mira hende minusválido den siudat. Bo ta haña ta straño?”
Un éksito di e grupo di trabou ta e renobashon di Pasang Grahan, e edifisio di Eilandsraad. “A kosta hopi trabou pero e left a bini. Kuné bo por bai ariba nèchi nèchi”, Melchert ta bisa.
Konferensha
E soño di un Boneiru 100% aksesibel ainda ta hopi leu. Ta p’esei 8 di novèmber WFTC ta organisá un konferensha kaminda a invitá tur organisashon i gobièrnu. E speransa ta ku esaki lo trese un bon maneho.
Outor Gijs van den Heuvel


text:
Aunke cu tin dos hoben menor di edad den e grupo
ORANJESTAD (AAN): Tur e 7 sospechosonan di e lamentable atraco arma riba e taxista R.G. ta encarcela pendiente e caso penal. Investigacion cu DIARIO a haci ta mustra cu entre e sospechosonan tin un hoben di 17 y un otro di 16 aña.
Aunke cu segun ley penal, nan ta menor di edad, esey no ta kita afor cu nan por keda encarcela te dia di e caso. E unico diferencia cu lo tin pa e dos sospechosonan menor di edad, compara cu e resto di e grupo ta cu Fiscal lo bay aplica e ley di hubentud pa nan cu ta encera cu e castigo lo ta menos.
HOPI PREOCUPACION: Dia 26 di Juli 2015, e taxista R.G. a worde atraca y tira. E lamentable incidente aki a sacudi henter comunidad. Mas ainda tur e taxistanan, cu awor ta sinti nan mes amenaza di por worde atraca.
Den pasado tabatin un caso caminda un taxista femenino a worde atraca pa un homber cu cuchiu y e consecuencia di esaki tabata cu e taxista a keda den un trauma y no a core taxi mas.
Tabatin mas taxista cu a yega di bira victima di atraco tambe pero nan si a sigui core. Loke a causa hopi preocupacion cerca e taxistanan, ta e lamentable incidente di dia 26 di Juli 2015, caminda a tira e taxista den cara. Hopi a kere cu e taxista a perde su bista pero danki Dios esey no ta e caso.
Sinembargo e ta keda un caso hopi serio y ta di aplaudi cu Polis a logra detene e grupo di 7 cu awor lo worde persigui pa Ministerio Publico.
CASO LO TA OTRO LUNA: Investigacion cu DIARIO a haci ta mustra cu otro luna, esta December 2015, tur e 7 sospechosonan lo presenta den Corte. No ta sigur cu e caso lo bay tuma lugar pero en todo caso nan lo mester presenta dilanti Hues, manera ley ta stipula.
Posiblemente e caso lo ta pro forma, caminda Fiscal lo informa Hues y abogadonan di un ke otro pakico e tratamento no por tuma lugar. Por bien ta cu ainda e investigacion no ta completo cera of cu ainda e procesverbaal oficial no ta cla.
Manera DIARIO a publica, Ministerio Publico lo bay baha cu tur peso di ley riba e sospechosonan cu ta worde haya culpable pasobra no por tolera cu nos taxistanan cu ta e cara di Aruba pa cu e turistanan, ta worde atraca.
Tampoco no por tolera cu atraco arma ta tuma lugar riba nos isla cu ta conoci como un lugar trankilo y cu hendenan hopi cordial. Ta e tipo di incidentenan aki ta pone nos turismo den peliger.


text:
News
Measures due to COVID 19 situation
FREE DELIVERY! Nos ta dediká na keda brindabu e mihó servisio, teniendo semper na kuenta tur medida sanitario
Pizza Hut ta presentá su BIG Dinner Box pa tempu limitá!
Willemstad- Desèmber- 2013: Fin di aña ta e temporada ku famia ta bini huntu pa selebrá, pa kompartí i awor tambe pa saboriá! Pizza Hut ta presentá su BIG Dinner Box, ku ta inkluí 2 pizza...
Pizza Hut ku bunita gesto na ‘Nos Welita’
Willemstad- Novèmber 2013: Djarason mèrdia, empleadonan di Pizza Hut a bishitá ‘Nos Welita’ p’asina duna nan kontribushon den e temporada bunita di fin di aña. Ademas di hasi un gesto...


text:
A firma acuerdo di coperashon entre Aruba Airport Authority N.V. y Universidad di Aruba
ORANJESTAD - Aruba Airport Authority N.V. (AAA), representa door di su CEO Joost Meijs y Director Safety Security and Regulatory Compliance Angeline Flemming, recientemente a firma un acuerdo di coperashon cu Universidad di Aruba (UA) representa door di Eric Mijts.
E acuerdo su meta ta pa desaroya actividadnan hunto y crea espacio pa colaboracion den areanan di educashon, investigashon, servicio comunitario y pa intercambia oportunidad.
AAA su CEO Joost Meijs a indica cu sostenibilidad den tur faceta lo ta AAA su principio pa guia con Aeropuerto Internacional Reina Beatrix (AUA Airport) ta haci negoshi den e añanan na caminda. Mirando cu Aruba ta parti di e comunidad mundial, AAA a scohe pa accepta e Metanan di Desaroyo Sostenibel cu Nacionnan Uni a implementa. “E crisis di Covid a mustra nos cu entidadnan cu no ta pone enfoke riba sostenibilidad a largo plaso den tur aspecto di nan negoshi, no lo sobrebibi e crisis”, segun CEO di AAA.
E acuerdo aki ta di suma importancia pa e “Sustainable Island Solutions” por medio di e programa di Sciencia, Tecnologia, Ingenieria y Matematica (SISSTEM) na UA. Eric Mijts di UA a splica cu colaboracion entre UA y sector priva ta esencial pa crea flexibilidad pa desaroyo sostenibel y pa crea oportunidad pa studiantenan riba nivel internacional den e contexto Arubiano. “Den e sentido einan nos ta mira AAA como un fit ideal pa colabora riba diferente proyecto di sostenibilidad y inovashon,” asina Mijts a expresa durante e ceremonia di firmamento.
UA y AAA inicialmente lo colabora riba e topiconan di “Autonomous Aviation”, “Building Sustainability” y “Sustainable Landscaping.”


text:
Minister Xiomara Maduro ta informa: Registracion pa Subsidio di Salario pa luna di november ta habri di dia 18 pa dia 25 di november 2020
Minister Xiomara Maduro ta informa:
Registracion pa Subsidio di Salario pa luna di november ta habri di dia 18 pa dia 25 di november 2020
ORANJESTAD – Pa comercio y trahadornan por surpasa e crisis economico cu COVID19 ta trece cune, Gobierno di Aruba a bin ta ofrece yudansa den forma di Subsidio di Salario. Desde mei companianan cu ta bin na remarca pa e yudansa aki ta wordo notifica door di SVB y ta haya un plazo di tempo den cual mester aplica pa e yudansa aki pa asina por cubri un maximo di 60% di e salario di trahador.
E meta di e yudansa financiero aki ta pa durante e crisis di COVID19 por conserva cupo di trabou na beneficio di Aruba su economia. E registracion pa Subsidio di Salario pa luna di november ta cuminsa dia 18 di november y ta sera dia 25 di november 2020. Pago ta wordo haci diariamente pa compania cu nan aplicacion a keda aproba.
Comerciante cu tin pregunta riba Subsidio di Salario por tuma contacto cu SVB via MiSVB na www.svbaruba.org. Den caso di obhecion por manda esaki via bezwaarloonsubsidie@svbaruba.org . Den caso cu un trahador kier sa mas riba e yudansa aki, por acerca nan doño di trabou cu e peticion pa por mira e informacion di e subdidio cu ta toca e trahador. E ultimo aki ta un condicion pa otorgacion di Subsidio di Salario stipula den articulo 6 inciso h den e Decreto Ministerial di Minister di Finansa, Asunto Economico y Cultura di 13 di mei 2020 cu number 681/20, cu ta contene e decision pa otorga sosten financiero den forma di Subsidio di Salario.


text:
Intimidacion, Censura y atentado riba sindicato SADA.
Gerente di Aduana no por distingui un douane-ambtenaar for di un lider sindical.
Douane di Aruba ta den un crisis formal, desde cu Gerencia di Aduana kier trapa e trabaonan di sindicato SADA cu netamente ta desbaratando e gerencia pa mal maneho.
Tur cos ta draai riba e hecho cu Gerencia di Aduana no kier wordo critica o wordo bisa su berdad, den forma “cla y raspa”
Manera mucha chikito, gerencia di Aduana a bay sinta busca tur sorto di argrumento pa benta esaki riba “dienst geheim” culpando lider sindical di SADA.
Sinembargo aki tin un interes general di Aruba cu ta para riba cualke dienst geheim o secretonan cu Gerencia no kier a pueblo sa.
Loke a haci gerencia dolor ta cu un lider sindical a sali bisa cu tin “free 4 all” cu container y cu hopi container no ta haya un seyo manera antes. Esaki kemen cu no tin control y comerciante ta descarga su container sin control.
Tambe cu no tin scanner di container cual obviamente ta un situacion peligroso unda arma y droga ta drenta Aruba.
Cu e actitud di gerencia di Aduana, awor nos por compronde cu e gerencia mes ta pro baho mundo? Pasobra awor ta rabia bira boos pasobra ta denuncia nan maneho di ta “droga complaciente” ? Of ta con nos tin cu wak e ?
Miedo di kico por tin cu un lider sindical ta denuncia esaki?
Enbes cu Gerencia a perde nan tempo pa traha rapport di dia 6 di november, tabata mucho mihor pa gerencia dedica su mes pa drecha e scanner y cuminza duna tur container un seyo bek!
No por ta asina cu polis y guarda nos costa ta traha duro pa drecha pais y gerencia di Aduana ta traha duro pa proteha secrecia di trabao cu ta trapa riba interes general.
Ta ora pa Gobierno habri wowo y duna pueblo cuenta riba e dicon hopi container ta sali sin seyo y dicon container scanner no ta wordo usa!
A bisa cu ta un gobierno transparente, pues no tin pakico sconde esaki pa pueblo.


text:
Denuncia Abuso cu Subsidio di Salario
E meta principal di e Subsidio di Salario ta pa e trahado mantene su trabao y asina garantisa pago parcial di su salario. E subsidio di salario por wordo uza solamente pa pago di salario y su primanan social, pa cual e doño di trabao ta keda responsabel pa e pago di salario.
E trahado tin derecho pa wak ki suma su doño di trabao a ricibi di SVb pa paga su subsidio di salario.
Empresanan tin e obligacion di cumpli cu e condicionnan di e Subsidio di Salario.
Si abo sa of ta sospecha cu tin violacion di e condicionnan aki ta tumando luga, raporta esaki via supervision@svbaruba.org.


text:
Duke y Dukesa di Cambridge a disfruta di un anochi estelar na e evento di BAFTA Awards 2019 diadomingo na Londres, agregando un toke di poder real na e ceremonia. William cu ta e presidente di BAFTA a acudi hunto cu su casa Kate na Royal Albert Hall, pa presencia e anochi mas grandi riba e calendario di cine britanico.
Duchess of Cambridge a asisti dos biaha anteriormente na BAFTA unda cu aña pasa e tabata na estado di prins Louis. E multitud di fotografo presente tabata ansioso wardando yegada di e pareha real y specialmente pa capta e dukesa, cu a luci deslumbrante den su shimis blanco ‘one-shoulder’ cu adorno di flor na un banda di shouder. Kate cu e elegancia di un princesa moderno a mustra impecabel cu su makiyahe y un ‘up-do hairstyle’. Pa e ocasion aki pa prome biaha a mira Kate bisti cu e renchi horea di diamante, cu ta un pieza di e impresionante coleccion di joyas si su difunto suegra.
E invitadonan a cuminsa yega for di 4or di atardi, sin embargo e red carpet a bay den un ‘shutdown mode’ momento cu Williamy Kate a haci nan mahestuoso entrada poco prome cu 7or. E realesa a ser ricibi pa e presidente ehecutivo di BAFTA, Amanda Berry, cu a acompaña e pareha pa nan asiento. Prins William a presenta e ‘Fellowship Award’ cu e ta galardon mas halto otorga pa e Academia na un individuo pa reconoce su contribucion excepcional na cine, television of weganan. E ganadornan anterior tabata Elizabeth Taylor, Michael Caine, Judi Dench y Helen Mirren, mientras e aña aki e reconocimento a bay pa Ms. Thelma Schoonmaker.


text:
Bon Bini na e pagina na unda bo ta registra como miembro di nos distinguido sindicato. E informacion cu nos ta pidi bo yena akibou lo keda solamente pa e administracion di SIMAR y bou ningun circustancia esaki lo wordo comparti cu otro entidad.
Despues di caba di yena e formulario bo ta primi e boton “submit” y e lo pidi bo warda, riba aprobacion di nos banda. Nos ta compromete nos mes cu dentro di 24 ora lo bo haya un reacion di nos.
Danki pa e confiansa.
Bira miembro
Bon Bini na e pagina na unda bo ta registra como miembro di nos distinguido sindicato. E informacion cu nos ta pidi bo yena akibou lo keda solamente pa e administracion di SIMAR y bou ningun circustancia esaki lo wordo comparti cu otro entidad.


text:
Segun Parlamentario Jennifer Arends-Reyes dia 20 di november tabata un fecha cu mundo a para keto un biaha mas ariba e derechonan di mucha. Durante e temporada di Pandemia e muchanan full rond di mundo a sufri hopi a consecuencia cu hopi famianan a keda sin trabou y na Aruba no ta un excepcion.
Mayornan a haya nan den situacionnan nunca antes cu nan a experiencia sin trabou, hopi menos entrada, cuminda cu ta bira dificil pa yega na dje y cu nan mester a sali di nan cas, a perde nan cas, auto y hasta ta bibando sin meter di awa y tin biaha sin coriente. E impacto social y emocional ta grandi riba e famianan. Muchanan na Aruba y mundo henter mester wordo protegi y nan derechonan pa por ta mucha mester ta central. Famianan na Aruba ainda ta pasando hopi trabou y basicamente tur plaso di pago a caba siendo cu e entrada y trabou manera antes no tāey.
E continuidad y crecemento di Turismo ta depende tambe di con abou nos por logra mantene e casonan activo y miles di trabou y famia ta wardando pa economia por cuminsa draai un poco miho. Ainda vuelonan ta yegando Aruba pero hopi di e stoelnan ta bashi. Ta temponan sumamente dificil pa mayornan pero e temporada cu e muchanan ta mucha y ta crece no ta bin back mas.
Ta sumamente esencial pa e cariƱo y cuido di nos muchanan keda central den cada cas. Cada mucha tin derecho riba un famia cu conoce amor, cariƱo pa otro y comprension pa asina nan por desaroya optimalmente, tambe sin lubida pa e cuido di salud di nos muchanan, mester percura pa hiba nan dokter of tambe Wit Gele Kruis y pa tuma nan vacunanan pa nan no bira hopi malo. Ya diferente pais conoce brotenan pisa di diferente malesanan contagioso di mucha caminda cu nan no tin e acceso na vacunanan.
Instancianan y gobierno mester continua di haci nan mayor esfuerso pa casonan cu ta involucra muchanan tin preferencia y wordo yuda cu urgencia. Si tin pensa di introduci meter di awa pre- pago pa Aruba mester percura pa agilisa e proceso pa introduci esaki pa Aruba pa casnan specialmente cu mucha no mester pasa trabou riba dje pa mantene higiena tambe den un temporada di pandemia.
E alegria y bienestar di nos muchanan ta den man di mayornan y den e temponan insigur aki mester percura pa haci e maximo esfuerso pa nos muchanan ta sano, feliz y sinti nan mes stima seƱora Arends-Reyes ta termina bisando.


text:
Power News Blog
NELSON SPEED ADRADE DESCUBRI UN BES MAS TA CUMPRA PISCA DI VENEZUELA
Speed andrade den cuarentena despues cu warda costa a constata di a tene contacto cu piscador nan Venezolano
Oranjestad, Aruba
Warda Costa ta confirma cu un biaha mas ta descubri Nelson Speed Andrade cumprando pisca for di piscador nan Venezolano. Loke ta haci henter e situashon aki uno hopi sospechoso ta cu Frontera entre Aruba cu Venezuela ta sera pa varios luna caba y aki ta unda cu henter e caso aki ta hopi stranjo, manera ta conoci barco nan di fruta no por drenta Aruba door di e situacion bilateral entre e dos pais nan, y awor pa haci e situacion mas alarmante ta e virus cu mundo ta luchando cune esta COVID-19. Diamars atardi warda costa a bin a cu embarcacion (peñero) aden cu dos piscador cu a wordo identifica como Nelson Andrade I.L., diferente departamento nan di gobierno tawata presente entre nan DVG cu a tuma tur e kilo nan di pisca den beslag pa controla cu esaki nan ta apto pa e mercado local mirando cu nan ta di prosedencia di Venezuela. No tin claridad ainda si aki ta papia di contrabando como cu frontera ta sera, no tawata tin ningun tools pa pisca riba e boto cual claramente ta mustra cu aki a drenta Venezuela y cumpra e pisca nan aki y por lo tanto mester a drenta den contacto cu piscador nan Venezolano sin sa si nan lo por ta infecta cu COVID-19. DVG a indica Andrade cu e mester bai den cuarentena door di a drenta venezuela esaki su casa a confirma tambe riba redsocial oras nan despues. No ta conoci si justicia ta bai Persegui e dos persona nan aki pero sigur e ta un situacion hopi sospechoso.
REACCION DI PARTI PISCADOR NAN LOCAL
Mester bisa cu pa varios luna caba piscador nan local a bin ta denunciando esaki caba pero tawata sinti cu ta proteha Andrade door cu e ta un persona conoci y e tin e poder di prensa su tras. Sr. Bobby De Kort a denuncia esaki publicamente atraves di media nan local pero nunca a haya oido. Piscador nan cu a manifesta nan mes awe atraves di media nan social a duna di conoce cu esaki ta un Negoshi grandi cu Andrade y un socio cu lo ta of tawata forma parti di warda nos costa ta aden unda cu nan a denomina esaki cu e nomber di (E CARTEL DI PISCA). Sigur e pregunta cu tur ta haci awe ta si esaki lo bai wordo investiga of si lo bai pone man riba cabes di Andrade, si Warda Costa lo bai aclaria esaki mirando cu nan bon nomber di e departamento importante aki por wordo comprometi. Piscador nan local a te hasta lanta nan voz awe y menciona cu poco dia pasa e mesun cartel aki a wordo intersepta pa warda costa y aki a laga nan bai un biaha mas door di e mesun casa di un di e tripulante di e boto door cu su casa ta forma parti di warda costa.
Pregunta cardinal awor ta ! tin un CARTEL DI PISCA entre Nelson Speed Andrade cu algun miembro di warda costa ?
BOBBY DE KORT TA DENUNCIA SPEED ANDRADE
MENU PRINICIPAL
PROGRAMACION
Telephone: +297 585 2021
E-mail: info@powerfm1017.com


text:
Konsulado General di Repúblika Bolivariano di Venezuela, ta informá e komunidad en general, situashon iregular ku a bin ta tuma lugá den Asamblea Nashonal.
Konsulado General di Repúblika Bolivariano di Venezuela, ta informá e komunidad en general, situashon iregular ku a bin ta tuma lugá den Asamblea Nashonal. Ta trata aki di e mas resien desishon di dia 9 di yanüari 2017, di e asina yama “Akuerdo riba e abandono di Funkshonnan konstitushonal di Presidente di Repúblika ku e Suidadano Nicolas Maduro Moros lo a hasi”, o manera nan ta bende ei fo na mundu “abandono di su kargo”. E mesun kos nan a hasi na 2002 kontra di e mandato di Presidente Hugo Chavez Frias.
E mishon aki ta garantisá interesnan di Nos Patria, loke ta trese ku n’e ku e desishon aki ta mas bien tin un bèkrount politiko ku e deseo pa tuma poder. Dia 15 di novèmber 2016, Tribunal Supremo di Hustisia, e órgano máksimo di e Sistema Hudisial di Venezuela, ku a bira konosí atraves di e Sentensia 948, dikta den Sala Konstitushonal kaminda a bisa ku e desishon ei ta mustra ku “e ta falta balor hurídiko i konsekuensia di esaki, no tin efekto legal”.
Awe Asamblea Nashonal ta pretendé ku e akshonnan aki i otro akshonnan pa kibra e órden polítiko konstitushonal, ku e fin pa krea un anarkia i violensia den e pais den e “aliansa makabro” ku oposishon venezolano, kaminda nan ke usa un mekanismo pa kibra denominá komo “Hoja de Ruta”, ku ta kompletá sinku ophetivos spesífikos:
1. Kore ku Presidente di e Repúblika.
2. Kore ku e Huesnan di Tribunal Supremo di Hustisia.
3. Kore ku e rèktòrnan di Konseho Nashonal Elektoral.
4. Buska sosten Internashonal.
5. Mobilisashon riba kaya
E akshonnan aki ta forma parti di e “Plan Makabro”, kaminda e inserukshon i e aktonan deliktivo ta e hèrmèntnan ku nan a bin ta usa, loke a pone ku Gobièrnu di Repúblika Bolivariano di Venezuela a haña e nesesidat pa tuma e siguiente medidanan:
1. Stroba ku e delitonan kometé ta keda sin kastigu i
2. Stroba violensia.
Presidente Nicolas Maduro a forma un “Komishon anti-golpi”, pa asina garantisá ku e pueblo nota keda manipulá o hiba pa sektornan ku e hendenan oposishon ke ku ta den e ambiente di violensia. Oposishon di Venezuela i derecho internashonal ta desesperá, pa kaba ku Gobièrnu Bolivariano. Sinembargo tur argumento i akshonnan i konvokatorianan ya no tin kredibilidat i kada dia ku pasa nan ta pèrdè mas espasio. Prueba di esei ta e frakaso total di e marcha ku nan a yama dia 23 di yanüari último.
Repúblika Bolivariano di Venezuela, Presidente Nicolas Maduro, Gobièrnu Bolivariano i Pueblo Venezolano ta boga pa PAS. Un muestra di esaki tabata e proseso di Diálogo ku Gobièrnu di Venezuela a pone pa tuma lugá dia 13 di yanüari último, ku e seguridat ku na tur momentu e kaminda pa garantisá e stabilidat polítiko ta mediante di un elekshon.
Gobièrnu di Venezuela, di un manera firme ta bisa ku nan ke traha pa yega na pas, Derechi Humano, inklushon Sosial i den e konteksto internashonal ta boga i ta kere den Diplomasia di Pas.


text:
ORANJESTAD – Aruba i Hulanda despues di kuater luna di negosiashon a firma un akuerdo polítiko tokante e sosten hulandes di miónes pa e isla. Pero kuantu e isla lo haña ta keda dependiente di kon rápido Aruba por ehekutá e reformashonnan (espesialmente ekonomisashon).
“E trabou berdadero, ehekutá e reformashonnan, esei ta awor numa lo kuminsá. Ainda no a kaba e trayekto”, sekretario di estado Raymond Knops ta enfatisá na e firmamentu ku promé minister Evelyn Wever-Croes na Den Haag.
sekretario di estado Knops riba e akuerdo (na hulandes)
Aruba ta haña un fiansa sin interes di 209 mion florin (105 mion euro) mésora, pa asina en todo kaso nan por paga e salarionan di ámtenar i tambe e supsidionan di salario i e pagonan spesial di desempleo pa motibu di corona (Fase). Hulanda ta dispuesto tambe pa paga e debenan ku tin kaba otro aña i refinansiá ku un interes mas abou, loke ta spar 80 mion florin (mas o ménos 40 mion euro). I te 2025 Hulanda lo fia kasi 17,9 mion euro pa reforsá e estado di derecho arubano.
Pero ku un nota marginal grandi: si Aruba no tene su mes na e palabrashonnan ku a hasi awor den e akuerdo, e isla no tin nodi di konta ku mas sosten hulandes. Sekretario di estado Knops ta enfatisá ku e palabrashonnan ei a hasi “boluntariamente” entre e dos paisnan. I e bia aki ora di firma e promé minister arubano no tabatin nada di bisa kontra. Kaminda na sèptèmber ainda el a bisa ku e motibu pa bai di akuerdo ta ‘pasobra Hulanda ta pone un pistol na nos kabes’.
Awor e promé minister ta di akuerdo ku e relato di Knops ku si Aruba djis ten’é na e palabrashonnan ku Hulanda, Aruba mes ta mantené outonomia. “Ta den nos mes man pa nos hasi e kosnan bon i evitá pa nos kai den e tipo di disputa i kestion aki i e ora ei komo Aruba semper nos tin e último palabra.
promé minister Wever-Croes riba e akuerdo (na hulandes)
E akuerdo ta duradero?
E pregunta grandi serka e akuerdo aki ku ta bálido pa seis aña, ta ku e ta keda duradero otro aña ku e elekshonnan na Hulanda (mart) i despues na Aruba (sèptèmber). Tantu na Hulanda i na Aruba e mandatarionan Knops i Wever-Croes tin sosten polítiko. Pero kiko si e gobièrnunan kambia? Ademas na Aruba tin intrankilidat sosial kaba pa motibu di e reformashonnan.
Pasobra Aruba entre otro mester ekonomisá mas riba gobièrnu. A posponé esaki pa añanan largu pasobra e mandatarionan arubano sa for di eksperensia ku esaki ta kousa intrankilidat sosial (entre otro wèlga). Ekonomisashon den kuido ku a bini pa motibu di preshon for di Hulanda, ta keda na vigor.
Tòg ámbos mandatario ta bisa ku nan ta spera ku e akuerdo di sosten por konta no solamente riba sosten di gabinete arubano sino tambe di parlamento, sindikatonan i tur hende ku tin un responsabilidat na e isla.
“Mi ta konta tambe ku despues di e kambio di gobièrnu ta respetá e tipo di palabrashonnan aki. Atrobe pasobra den e sentido ei no tin palabrashon iskièrdista, òf derechista òf kua tipo di preferensha di partido. Ta palabrashon ku kua tur ekonomista ta di akuerdo ku ta bon kos pa hasi”, Knops ta haña.
sekretario di estado Knops riba e durabilidat (na hulandes)
“Ta den interes di e pais pa yega na e sosten aki. Ke men mi no ta kere ku lo tin un gobièrnu ku na un dado momento lo bisa: nos no tin mester di e sèn ei mas, nos no ke kumpli mas ku e palabrashonnan. Kisas si haña oro òf algu asina, pero esei nos no ta premirá ainda”, segun Wever-Croes.
promé minister Wever-Croes riba progreso (na hulandes)
Pa e aña aki Aruba ta ferwagt ku e ekonomia lo kremp ku 28%. I e aña lo sera ku kasi 40% di desempleo. Pa e akuerdo di tur manera mester ehekutá dos lei di reino. Si tur esaki ta bai logra promé ku elekshonnan na Hulanda ta keda e pregunta, asina Knops ta rekonosé sí.


text:
- Pizza Mare
Pizza mare ta un restaurant Italiano situa na mambo beach, Kòrsou. Nos ta spesialisá den kulinaria Italiano autentiko, Ofresiendo un variedat grandi di biña i nos fornu famoso importá direktamente for di Italia pa kushi bo pizzanan favorito na perfektion.
Tur panini ta inklui batata
Tur pizza ta 12' (inch)
Tur plato ta bin ku batata i meskla di salada
entregando for di:
12:00 - 20:15
Pedidonan ta kuminsa for di 10:00
Montante mino pa pedido: NAf 35.00
Kontakto | Añadi bo restaurant | Solisitud
© Laura Enterprises B.V. 2020
Orders containing alcohol will not be delivered to minors.
Pa motibu di inkumbinensia inespera nos no por asepta ningun pedido nes momentunan aki. Nos diskulpa pa e inkumbinensia.


text:
Dialuna ultimo 17 di augustus 2020 a tuma luga e ‘graduation y research presentation’ di Keyla Reeder, caminda el a presenta su tesis pa su Bachelor titula ’E rol di famia den reintegracion di e pashentnan di Respaldo’. E tesis aki sigur ta fungi como un fundeshi pa mas estudio den futuro tanto na Aruba como den Caribe riba e tereno di salud mental, y e rol cu e famianan ta hunga den e proceso y tratamento di e pashentnan cu un malesa psikiatrico of mental. Keyla Reeder a completa su ultimo stage exitosamente na Respaldo.
Na juli 2019 Keyla a ricibi un scholarship di Universidad di Amsterdam pa asina forma parti den un ‘summer school program’ titula ‘A Peaceful Mind: Mindfulness and Compassion-based Interventions’. Den su cuater añanan na Universidad di Aruba, Keyla a completa su stagenan na Centro di Memoria, Sociaal Psychiatrische Dienst (SPD) y na Respaldo. Siguramente su pasion y interes pa e area di salud mental tabata visibel durante su trayectoria y estudio na Universidad di Aruba. Apesar di e temponan dificil y insigur cu e pandemia di e COVID-19 a trece cu ne, Keyla a logra completa su tesis y asina gradua oficialmente como un Trahado Social cu un total di 272 ECTs.
Keyla ta un graduado di Colegio EPI Hospitality & Tourism, y despues di a traha 2 aña den departamento di Recurso Humano, el a haya e inspiracion pa continua su estudio den e ramo di trahado social pa asina por brinda e sosten y ayudo necesario na tur persona. Actualmente Keyla ta den e proceso pa cuminsa su pre-master na Universidad di Utrecht caminda e lo sigui su estudio di Masters den Clinical Child, Families and Education Studies (orthopedagogiek). Den futuro Keyla ta spera di por sigui contribui den e ramo di salud mental y investigacion. Palabranan di danki ta bay na cada un persona cu a duna nan tempo, sosten y aporte den e proceso di realisa e tesis aki.


text:
Minister Maduro a presenta e Segundo Cambio di Presupuesto 2020 na Parlamento
Oranjestad – Minister Xiomara Maduro a presenta e Segundo Cambio di Presupuesto 2020 na Parlamento. E mandatario ta informa cu cada tres luna e ta bin ta informa Parlamento di e Cambionan riba Presupuesto pa asina por duna nan un bista di e realidad financiero di Pais Aruba. Pa informa Parlamento na un manera mas efectivo riba e cambionan proponi den e Segundo Cambio di Presupuesto 2020 e dignatario a manda tambe adelanta pa Parlamento e ‘Najaarsnota’ den cual ta elabora riba e cambionan proponi.
Economia lo cay cu 28.5% enbes di 36%
E mandatario ta sigui bisa cu na augustus ultimo Departamento di Asuntonan Economico (DEZHI) a haci un pronostico nobo y a indica cu economia di Aruba lo cay cu 28.5% pa fin di aña 2020. Esaki ta hopi menos cu 36% cu a ser calcula na augustus 2020 na momento cu a presenta e Cambio di Presupuesto y compara cu e 44% cu a ser pronostica na luna di maart 2020. Pa e motibo aki mester a adapta e cifranan den e Presupuesto 2020.
Cambionan den Presupuesto 2020
Minister Maduro ta subraya cu e cambionan mas grandi den Presupuesto 2020 ta pa inclui e medidanan di solidaridad cu e empleadonan di Gobierno, Ministernan y Miembronan di Parlamento (72 miyon florin) y tambe personal di e Empresanan Estatal (4.3 miyon florin) di Gobierno a tuma. E medidanan di solidaridad aki ta pa brinda yudansa na e personanan cu a perde trabou y entrada door di COVID-19 pa por a ricibi yudansa den FASE y tambe pa brinda e sosten financiero di 4.000 florin pa kwartaal na companianan chikito y mediano. Banda di esaki a haci algun cambio tecnico y di maneho pa por ehempel aloca e 6.5 miyon florin pa por yuda Serlimar. Ademas door cu no lo tin un surplus mas pa aña 2020 tin gastonan extra di fiansa y interes (20.3 miyon florin) cu lo mester wordo cubri.
Gradicimento
E dignatario ta informa cu e Presupuesto Supletorio 2020 a wordo aproba den Parlamento. Minister Maduro ta gradici tur expertonan financiero cu a traha riba e cambionan necesario pa asina nos Pais por conta meymey den un pandemia cu un Presupuesto cu ta refleha realidad di e situacion financiero y economico di nos Pais. E mandatario ta gradici tambe tur colega Minister y miembronan di Parlamento pa nan cooperacion.


text:
Historia
Un bista riba innovacion den enseñansa
Cu e binida di Status Aparte na 1986, Aruba a conoce un cambio den su structura estatal. Cu e cambio aki, Departamento di Enseñansa Aruba (DEA) a haya e tarea pa desaroya un maneho di enseñansa di Aruba y pa crea un sistema di enseñansa propio cu ta refleha mas e identidad social, cultural y historico.
1986 – 1990
Den e periodo 1986-1990 a traha na e maneho nobo, e maneho propio pa Aruba su enseñansa. A tene diferente “hearings” den veld y a publica na 1988 e SHO-nota Renobacion di Enseñansa: prioridad pa futuro.
Esaki tabata un plan di maneho di Stuurgroep Herstructurering Onderwijs cu a fungi como “blueprint” pa e proyectonan di innovacion den enseñansa na Aruba.
E meta di e SHO-nota tabata pa mehora e calidad y organisacion di enseñansa cu enfoke principal riba: alumno, maestro y curiculo.
Hunto cu e SHO-nota, a publica dos otro plan. Nan tabata enfoca riba reforma den capacitacion di maestro: WHO-nota y introduccion di enseñansa bilingual den e scolnan primario: Pa Un Sistema Di Enseñansa Bilingual Na Aruba.
1991 – 1995
Na aña 1989 y 1990 a publica e notanan di maneho pa Educacion Profesional Basico (EPB). A uni tres tipo di scol (Huishoudschool, ETAO y Scol Tecnico) pa nan bira un scol cu un ciclo basico di 2 aña y un ciclo avansa di 2 aña. Na 1995 a start cu e ciclo basico di e scol aki y cu e curiculo nobo. EPB ta forma studiante na un manera profesional y innovativo pa su futuro den mercado laboral.
Despues a continua cu innovacion di Educacion Profesional Intermedio (EPI).
Den e periodo 1991-1995 a cuminsa cu e proyecto Traimerdia. Un Proyecto cu tin como meta fomenta desaroyo y formacion sano di nos muchanan pa medio di cuido y guia di calidad despues di e oranan di scol. Traimerdia ta destina pa mucha cu ta bay scol preparatorio, basico y special. Tur trato cu ta brinda e mucha, ta den un forma organisa y structura cu e gevoel di lag’e sinti su mes na cas. E proyecto aki a duna e mayornan e oportunidad pa ta activo den mercado laboral sin tin extra preocupacion pa nan yiunan.
Tambe a lanta e proyecto pa implementa computer den enseñansa, e asina yama CVOA.
1996 – 2000
Den periodo di 1996-2000 a instala e proyectonan PRIEPEB y SHA.
E nomber PRIEPEB ta para pa: Proyecto Innovacion Enseñansa Preparatorio y Enseñansa Basico. E prome enfoke di e proyecto aki tabata pa traha na un manera colaborativo y “bottom-up” riba innovacion di enseñansa y crea un clima innovativo di enseñansa como un movemento social. Na di dos luga a desaroya cambio na manera un visionario: Un scol cu cuido y cariño cu ta prepara pa bida. Na di tres luga a duna atencion continuo na e dimension etico, emocional y spiritual di cambio den enseñansa. Por ultimo a enfoca riba comprension contextual y historico tanto di enseñansa como di cambio y innovacion educativo, specialmente den e contextonan specifico di decolonisacion di nos pais.
SHA ta para pa: Stuurgroep Herstructurering van het AVO. E proyecto aki tabatin como tarea pa modernisa enseñansa den e nivelnan di mavo, havo y vwo. E enfoke tabata riba curiculo, modernisacion di didactica uza den e nivelnan di enseñansa aki, cuido di e alumnonan y realisacion di e calidad di enseñansa.
2001 – 2005
E periodo 2001-2005 a wordo influencia door di e proyectonan financia pa Fondo Desaroyo Aruba (FDA). Meta di e proyectonan aki tabata pa crea mas y miho enseñansa. Resultado cu e proyectonan mester a trece cu ne tabata:
- Un infrastructura nobo pa EPI
- Facilidad pa mucha di otro lenga materno cu Hulandes
- Programa pa hoben cu ta laga scol na un edad mucho jong
- Producto pa sostene un maneho di idioma nobo pa enseñansa
A lanta e proyectonan: Informatie en Communicatie Technologie (ICT), Proyecto Idioma den Enseñansa, Educacion pa Adulto, un maneho nobo pa Enseñansa Superior (Hoger Onderwijs) y e Centro Multidisciplinario (MDC: Multidisciplinair Centrum).
Den e periodo aki Inspectie a reorganisa y enseñansa en general a cuminsa enfoca riba calidad.
2006 – 2011
Na 2006-2009 a sigui e proyecto FDA. E meta general tabata: “Hisa capacidad di desaroyo di nos aparato gubernamental pa aumenta e rendimento di nos enseñansa”. E proyectonan tabata:
- Implementa maneho nacional di idioma relevante pa contexto di nos pais Aruba
- Di dos y di tres chens pa educacion y formacion eficiente, coherente y integral
- Implementa enseñansa academico di calidad na Aruba
- Infrastructura ICT pa uzo na scol
- Conscientisa pueblo di Aruba tocante importancia di enseñansa
Na 2006-2011 a crea Plan Nacional di Enseñansa (NOP: Nationaal Onderwijsplan).
Na 2010 a traha un plan di maneho 2010-2013. Desde 1986 e enfoke ta dirigi riba contenido di enseñansa. A studia e rol y responsabilidad di cada actor den enseñansa y a realisa cu tin desbalansa den esaki. P’esey a cuminsa atende Desaroyo di Organisacion cu ta aporta y tin un rol grandi den cuido y mantencion di calidad di nos enseñansa.
Den e 25 añanan cu a pasa, e meta di nos pais pa enseñansa tabata pa e ta comparabel den calidad cu cualkier pais desaroya na mundo. Awor e reto di e siguiente 25 añanan ta pa mehora e calidad aki y crea ciudadano ehemplar pa mundo henter.
~ 25 aña na Bo servicioScroll To Top


text:
prinsesnan Anna y Elsa, conoci di e pelicula Frozen, a yega Aruba. E dos rumannan ta
forma parti di e presentacion di e ‘Frozen Sing Along Party’ cu ta bay tuma lugadia 25
y 26 di april na Piedra Plat Entertainment Center.
Ambos prinses a yega bon despues di un vuelo largo y a wordo ricibi den VIP-room di
Aeropuerto Reina Beatrix. For di eynan, custumbrando poco poco na nos calor
Caribense, Anna y Elsa a bay Palm Beach Plaza Mall na unda nan a wordo ricibi pa
Kerekentenchi Show – celebrando su di 6 aniversario – y un multitud di mucha bisti
den tema di Frozen cu ya caba ta sumamente entusiasma pa bay e Sing Along Party.
Na Palm Beach Plaza a tene un conferencia di prensa unda a anuncia e evento y na
unda Anna, Elsa, organisadornan y patrocinadornan por a responde preguntanan.
Tur cos ta mustra cu e Frozen Sing Along Party ta bay ta un evento grandi na unda
famianan lo por deleita nan mes den e mundo di Anna, Elsa, Olaf y Hans. No
solamente lo bay tin e Sing Along, pero tambe cantidad di actividad na unda
muchanan lo por hunga den un inflatable park, traha nan mesun snowman, laga nan
portret wordo saca den e Frozen Photo Booth y laga nan cara wordo pinta na un face
painting station. Ademas muchanan lo por laga nan creatividad bay allout na e
diferente Craft Stations cu lo bay tin y nan por participa den e carnaval cu tema di
Frozen. Riba diadomingo 26 di april tambe lo bay corona ‘Miss Frozen’. Pa mas
informacion, mayornan por tuma contacto cu Joraine Lopez na 5926931.
E Frozen Sing Along Party lo tuma lugar riba ambos dia entre 3’or di atardi y 8’or di
anochi. Carchi ta costa 35 florin pa dia y ta obtenibel na Gallo Rojo, Veneta Cucine,
Sweetlicious Ice Cream y Valero Palm Beach. Evento aki ta wordo organisa pa
Vibration Kids y Muchanan Sabi. Danki na Dufry, Colombian Emeralds Vibration PR y
y T.H. Palm, muchanan di Casa Cuna tambe lo por presencia e Frozen Sing Along
Party.


text: Manera ya ta conoci Departamento di Salud Publico seccion Cuido Salud Hubenil (JGZ) a introduci den luna di november e vacuna contra human papilloma virus (HPV) den Aruba su programa di vacunacion escolar. E meta ta pa proteha mucha muhenan contra cancer na boca di matriz, un enfermedad grave cu na Aruba tambe tur aña ta percura pa morto di e pashent. Den tur caso e malesa ta wordo causa pa un infeccion cu e virus HPV. Vacunacion ta duna bon proteccion den caso cu e wordo duna prome cu e mucha muhe bin den contacto cu e virus. Na school tur mucha muhe den 6de klas di scol basico y prome klas di scol secundario a ricibi un carta y foyeto di informacion. For di dia 3 te cu 28 di november mas cu 650 mucha muhe a wordo vacuna, e campaña tawata un exito y a termina sin ningun incidente. Mayornan di mucha muhenan den 6de klas di scol basico of prome klas scol secundario por ainda laga vacuna nan yiu(nan) sin ningun gasto te cu dia 19 di december. Pa haci esaki nan por acudi di dialuna pa diabierna for di 14:00 te cu 16:00 na Seccion Cuido Salud Hubenil (JGZ) cu ta situa na van Leeuwenhoekstraat 16 Oranjestad telefon 5224294.E vacuna contra HPV ta obtenibel tambe pa hobennan cu no ta den 6de klas di basis scol ni tampoco prome klas di scol secundario. Na balor di 35,- florin por pasa busc’e na Seccion di Malesanan Contagioso (DBZ) di dialuna pa diabierna entre 8:00 cu 12:00 y 14:00 cu 16:00 situa na Avicenastraat 1 Oranjestad telefon 5224221. Hobennan menor di 18 aña mester presenta cu un mayor of voogd.


text:
ORANJESTAD - E siman cu a pasa Minister Glenbert Croes conhuntamente cu Parlamentario Sue Ann Ras cu ta presidi e Comision di Supervision, Sra. Glenda Hernandez kende como directora di Departamento di Asunto Social ta esun encarga cu implementacion
di e Crisisplan Social, Daniel Tecklenborg di CEDE Aruba, Sra. Mary Ann Curet di Departamento di Finanzas acompaña pa Sra. Marlies Filbri di e instancia internacional Unicef, a sinta cu henter e sector social cu ta forma parti integral di e Crisisplan Social. Meta di e encuentro aki tabata pa ricibi un raportahe di con e ehecucion ta bayendo. Mayoria di biaha un proyecto riba papel ta mustra mas facil cu su ehecucion practico. P'esey e raportahe tabata sumamente balioso pa scucha e Sector Social kende ta esunnan cu ta traha riba field, kendenan ta envolvi den e ehecucion fisico di e plan, kendenan por informa bo di kico ta funciona realmente y kico mester ahusta.
Minister Glenbert Croes a considera e reunionnan aki sumamente fructifero di por a scucha di cada stakeholder kico ta nan preocupacion, cua cambio ta conseha of cu lo kier mira adapta. Tabata 3 dia intenso di reunion unda cu a scucha un pa un separa, reuniendo cu 24 stakeholder den su totalidad. Corectamente e mandatario a reteira: Nos mester ta autocritico den e problemanan social cu nos ta bibando na Aruba. Nos no ta yama pa papia bunita di loke cu ta bayendo malo. Nos mester bisa e cosnan cu e berdad pa nos por bay traha mas efectivo riba e solucionnan."
Despues di e raportahe e mandatario ta conclui cu e sector completo ta trahando cu un consenshi y curason grandi pa logra e progreso social den bida di tur famia aki na Aruba.


text:
Kralendijk - Relashoná ku ensayo di kalamidat djamars 29 di òktober na BIA, tin kambio den situashon di tráfiko. Pa por hasi e ensayo manera debe ser ta nesesario pa sera kaya.
Fabor di tuma nota ku djamars 29 di òktober lo sera tráfiko di 08:30 – 13:00 or riba e siguiente rutanan:
Tráfiko di Playa ku direkshon pa Sorobon:
Biniendo di Playa - Rotònde Bonaco kaminda ta será for di Marriott. Hende ku ke bai Sorobon mester kore via Tera Kòrá òf Nikiboko Sùit sigui stret pasa vèlt di bala.
Tráfiko di Playa pa Belnem:
Sigui ruta Nikiboko Sùit, pasa dilanti vèlt di bala bai stret kore riba kaminda di asfalt, pasa dilanti Chaparral kita na man drechi subi Kaya Statius van Eps sigui kore stret.
Tráfiko di Salt Company pa Playa:
Biniendo di Salt Company lora na man drechi pa subi kaya Statius van Eps despues lora na man robes kue ruta pa bai Chaparral, pasa dilanti vèlt di bala La Sonrisa, sigui ruta pa Playa.


text:
ORANJESTAD – Diestres arubano so a mèldu komo boluntario pa yuda limpia zeta na kosta nort di Aruba e dianan aki. Rino Hermans, direktor di e Ofisina di Kombatimentu di Desaster, ta bisa ku mayoria hende a mèldu pa wikènt. Pero no ta sigur si e servisionan di gobièrnu ta tene aktividat di limpiesa den wikènt.
Serviso Arubano di Obranan Públiko (DOW, Dienst Openbare Werken) ayera a disidí pa diariamente pone diferente tim pa limpia e playanan i bahianan na kosta nort. Fin di aprel un desaster di zeta a tuma lugá na Trinidat kaminda un kantidat grandi di zeta krudo a lèk for di un tanki di zeta di e kompania di zeta di estado Petrotrin. E zeta krudo e último dianan aki a laba yega Aruba, Boneiru i Kòrsou.
Parke nashonal Arikok a habri un registro di inskripshon pa boluntario. For di djamars anochi tin yamada pa bin yuda e dianan binidero huntu ku timnan di DOW i e servisio di kohe sushi Serlimar.
E parti ost di kosta nort, entre Rincon i Boca Grandi a haña sla duru, Rino Hermans, direktor di e Ofisina di Kombatimentu di Desaster ta bisa. Te ainda e playanan na kosta sùit di e isla no a susha. No ta sigur si e aktividatnan di limpiesa lo sigui e wikènt aki. “Ta posibel ku e kantidat di pida pida zeta di repente lo bira ménos. Ademas trabou den wikènt ta kosta èkstra. Pero tur servisio ta pará kla”, segun Hermans.
Claim
Tin grupo di hende ku di nan propio inisiativa ta bai playa pa piki e pidanan di zeta. Hermans ta deskonsehá esaki. “Ta trata di mas kos ku solamente limpia e playanan. Nos mester traha ku presishon pa tuma un inventario di tur e material dañino ku a piki”, Hermans ta enfatisá. E ta deklará ku tur aktividat ta tuma lugá bou di supervishon di Regional Marine Pollution Emergency, Information and Training Centre (REMPEITC). Ku e inventario por eksihí kompensashon pa daño i perhuisio di e kompania di zeta Petrotrin di Trinidad.
P’esei ta importante pa identifiká e zeta pa medio di investigashon komo e zeta ku a lèk for di un tanki na e refineria di Petrotrin na Pointe-a Pierre na Trinidad. E proseso ei ta koriendo aktualmente, Hermans ta bisa. Despues por warda e tarballs i e plaknan di zeta den un pos bieu di breu riba e tereno di refineria na Aruba.


text:
KRALENDIJK – Boneiru ya pa algun siman a drenta un fase nobo di desaroyo rondo di e coronavírùs. Durante e enkuentro ku prensa di siman pasá mi a splika boso kon e vírùs a plama na Boneiru den e periodo di 11 pa 27 di sèptèmber”, dòkter Marian Luinstra-Passchier a bisa. El a sigui bisa:” Naturalmente departamentu di Salubridat Públiko tabata okupá siman pasá tambe pa investigá i monitoriá situashon na nos isla. Mi ke duna boso un splikashon kòrtiku di e desaroyo di siman pasá. Nos por mira klaramente ku siman pasá tabatin pa dia konsiderablemente ménos hende ku a laga tèst nan mes pa dia, ku den e periodo anterior. Dos siman pasá un promedio di mas o ménos ochenta hende a laga tèst nan mes pa dia. Awor tin pa dia trinta pa kuarenta hende ta mèldu pa laga tèst nan mes, i e último dianan mas o ménos 20 pa dia.”
“Un di e kosnan ku ta resaltá ta ku ta parse ku tin diariamente ménos kaso di hende ku a pega ku e vírùs ku den e simannan promé. Esei ta bon notisia, pero nos mester tene kuenta ku esaki no ke men nesesariamente ku awor nos ta yegando na fin. Resultado di e tèstnan ta prueba esei. Ta mas importante pa nos fiha nos bista riba kon e desaroyo ta bai, na lugá di wak e kantidat spesífiko di kaso pa dia. Nos ta ripará sí ku e promedio di kaso positivo pa dia a baha ku un promedio di dos pa dia. Nos ta spera ku esaki ta sigui asina. Sinembargo di otro un banda ta asina ku nos ta tèst konsiderablemente ménos. Den e grafik por mira kuantu resultado di tèst tabatin entre diesnuebe di sèptèmber i seis di òktober diariamente. Naturalmente por tin diferente motibu pa esaki. Por ta asina ku ménos hende tin keho ku tin di aber ku COVID-19. Den e kaso ei esei ta positivo, esei lo por nifiká ku en bèrdat nos tin ménos kaso di hende ku a pega ku e vírùs na Boneiru. Sinembargo por ta tambe, ku tin ménos hende ku ke pa nan tèst nan, pa ki motibu ku ta. Si esei ta e kaso, esei ke men ku nos no tin un bon bista di tur kaso di hende ku a pega ku e vírùs. Ta p’esei mi ke enkurashá bo un biaha mas : Bo tin keho? Yama 0800-0800 i laga nan tèst bo.
“Kisas bo ta pensa, ai, ta djis un fèrkout mi tin, ta un dia so mi tin ku doló di garganta. Laga nan tèst bo tòg, pa nos por ta sigur ku bo no tin COVID-19. Òf kisas bo ta haña ku tèstmentu ta algu eksitante.
Bo ta yama 0800 – 0800 i ta bisa ta ki keho bo tin. E ora ei nan ta hasi bo par di pregunta na telefòn. Moda ku departamento di Salubridat Públiko por monitoriá situashon na nos isla bon. E ora ei na telefòn bo ta traha un sita pa tèst, mayoria biaha e sita ta pa e siguiente dia mainta. Dia di e sita bo ta bai ku outo na e e lugá di tèst riba tereno di Salubridat Públiko, banda di stadion di Playa. Bisti un tapa boka ora di bai tèst i bai ku lensu di papel. Na e lugá di tèst nan ta splika bo kon ta hasi e tèst. Esaki ta dura par di minüt.
Despues di e tèst bo ta bai stret bo kas. Bo no ta pasa na supermerkado, sinembargo bo ta bai un pasá kas. Despues bo ta keda kas te ora ku nan yama bo na kas ku e resultado. Esaki ta dura por lo general tres dia, tin biaha ménos. Si resultado di bo tèst ta negativo, bo tin mag di subi kaya atrobe i hasi loke normalmente bo sa hasi. Pero paga tinu: Si bo ta den karentena, e ora ei bo mester warda te fin di karentena. Mi ta duna mas detaye di esaki aweró. Si resultado di bo tèst ta positivo, un kolaboradó di Salubridat Públiko ta duna bo mas instrukshon na telefòn. E ora ei nos ta wak huntu ku ken bo tabatin kontakto i kuantu tempu bo mester keda kas”, dòkter Marian Luinstra-Passchier a bisa.


text:
DIFERENTE BUT
Den e dianan tras di lomba polis a duna diferente but pa violashon di e ordenansa di tráfiko. Entre otro, shofùrnan tabata hasi uso di aparato mobil i alkohòl den tráfiko. Tambe pa no bisti faha di seguridat a duna but. Polis lo sigui tene kontròl preventivo den e periodo benidero. Ademas, ta di sumo importansia pa kada usuario di karetera den tráfiko kumpli ku e reglanan stipulá den e ordenansa.
LADRONISIA NA SITIONAN DI BUSEO
Tin vários notifikashon a drenta di ladronisia for di outo na sitionan di buseo i turístiko manera Tolo, toeristenweg, Andrea 1, 1000 steps, Oil slick leap i EEG Boulevard. A bai ku vários artíkulo for di outo, na bich i for di baki di ekipahe di un gòlf kar.
Investigashon riba e kasonan aki ta andando. Ta di sumo importansia pa vigilá propiedatnan na tur momentu i spesialmente na sitionan di buseo. Polis ta konsehá pa laga artíkulonan di balor mas tantu posibel na kas i no hiba esakinan na e sitionan di buseo.
DETENSHON DESPUES DI INSULTO
Djamars 6 di yüli alrededor di 9or di mainta a detené e hòmber H.A.Julian di 50 aña di edat en konekshon ku menasa i insulto.
VÁRIOS AKSIDENTE KU HERIDO
Riba djadumingu alrededor di 8or a drenta notifikashon di un aksidente ku herido na altura di stadion riba Kaya Internashonal. Tabatin dos herido, di kua un persona tabata keha di doló den pechu i e otro di un kòrtá na su kabes.
Riba djadumingu 4 di yüli alrededor di 6:45or di anochi a drenta notifikashon di un outo ku a bòltu na altura di kaminda Onima. Na yegada di polis a bin sali na kla ku e shofùr a hasi uso di alkohòl. E shofùr a splika el a purba desviá pa un kabritu.
Riba mardugá di 3 pa 4 di y;uli alrededor di 3or a drenta un notifikashon di un aksidente ku herido na altura di Kaya Korona. A sali na kla ku tantu e shofùr komo pasahero tabata fuma. Un takel wagen a bai ku e vehíkulo. Mirando ku un di e hòmbernan no tabatin ID òf pasport a bai warda di polis kuné. Despues di investigashon a sali na kla ku ta trata di estadia ilegal i a pasa e persona pa JICN pendiente di su deportashon.


text:
Calmes:” Kontrali na deklarashon di minister di Hustisia. Kòrsou tin lei di BOB. Urgensia tras di lei di eksepshon ta pa poder politiko ”
Calmes:” Kontrali na deklarashon di minister di Hustisia. Kòrsou tin lei di BOB. Urgensia tras di lei di eksepshon ta pa poder politiko ”
Willemstad- Minister di Hustisia a deklara ku Korsou no tin lei di BOB. For di 18 òktober 2012 Kòrsou tin lei di BOB (Bijzondere Opsporingsbevoegdheden). Calmes: Ta pesei mi ta kontra e lei di Uitzonderingstoestand (lei di eksepshon) manera e ta. Lei di strafvordering den su totalidat tin tur kos reglá. Lei di BOB ta kubri amplio ora tin situashon ku ta un menasa pa pais (misdrijf ernstig inbreuk op de rechtsorde, terroristisch misdrijf). E diferensia ta ku den lei di BOB tur kos ta tuma luga bou di kòntròl di sea fiskal, prokurador general o hues komisario i ta polis ta aktua. Den lei di eksepshon, pa medio di dekreto ministerial, ta polítiko ta disidi segun artíkulo 12 i 13 ken su kas e polítiko ta laga drenta pa kue kos bai kune. Pa kolmo e persona ku drenta bo kas por ta un hende ku e polítiko a disidí i e NO mester identifiká su mes. Lei di BOB ta algun kambio ku a wòrdu hasí den e lei di strafvordering di artíkulo 177n te ku 177z.


text:
Departamento di Integracion Maneho y Admision di Stranhero ta participa cu su oficina lo ta cera pa publico diahuebs 1 di juli 2021 en conexion cu un dia di teambuilding y reflexion pa su empleadonan.
Tur servicio pa clientenan y publico en general lo reanuda riba diabierna 2 di juli for di 7.30 or di mainta. Clientenan cu tin afspraak programa pa diahuebs 1 di juli a ricibi un email cu nan afspraak a wordo realoca pa diabierna 2 di juli na e mesun ora.
Gerencia y personal di DIMAS ta gradici tur su clientenan pa e comprencion.


text:
Contraloria General (AR)
Meta di Algemene Rekenkamer ta:
- Contribui na mehoracion di calidad di gobernacion door di cumpli cu e tarea cu el a keda encarga cu ne pa medio di e Constitucion.
Tarea/Competencia
- Algemene Rekenkamer (Rekenkamer) ta segun articulo IV.5 di e Constitucion di Aruba encarga cu investigacion riba efectividad y legitimidad di entrada y gasto di Pais Aruba (Pais). Basa riba e prome te cu di tres inciso di articulo 31 di Landsverordening Algemene Rekenkamer (LARA) Rekenkamer tin autorisacion tambe pa investiga instituto, federacion, corporacion, NV, fundacion of otro entidad cu ta ricibi subsidio di Pais of cu ta maneha placa y producto cu Pais Aruba ta suministra;
- durante nan investigacion riba legitimidad, Rekenkamer ta investiga si e cuentanan di entrada y gasto, ta contene tur post cu segun regla mester aparece den nan y/of si e cuentanan ta redacta conforme e proceduranan legal y ley di presupuesto. E proceduranan aki ta stipula den entre otro e ley di Contabilidad 1989 (Compabiliteitsverordening V 1989) (CV 1989 ta stipula e forma pa maneha y responsabilisa placa di Pais Aruba);
- durante investigacion di efectividad Rekenkamer ta averigua si un decision di maneho a logra e obhetivo (eficacia) cu menos uzo posibel di e recursonan (eficiencia);
- tambe ta investiga si a tene cuenta cu e regulacionnan legal y si e besluit (decreto) y beschikking (disposicion)) di e autoridad competente ora di haci cobransa (di entradanan pa Pais) y pago (door di Pais). Rekenkamer mester controla (vigila) si e cobransanan y pagonan di Pais Aruba ta tuma luga cu e rapidez necesario y si tur placa y producto di Pais Aruba ta maneha na un forma efectivo;
- Rekenkamer ta obliga pa informa Parlamento, Conseho di Minister of e minister(nan) concerni riba tur proposicion, comentario y critica, cu e ta haya util pa loke ta trata entrada y gasto, como tambe pa mehora of simplifica maneho di placa di Pais. Tambe Rekenkamer tin e autoridad pa suministra informacion cu e ta haya necesario den interes di Pais Aruba na Gobernador y Parlamento di Aruba y delibera a base di e informacion aki.


text: Kralendijk,- E grupo di baile ACE Squad ta buskanando miembronan nobo pa forma parti di nan grupo di baile. ACE Squad lo bai tin un oudishon di baile djasabra awor, dia 8 di yuli na Kolegio Kristu Bon Wardador Nikiboko for di 9or di mainta te 12or merdia. Riba e mainta aki e grupo di ACE Squad lo kuminsa ku un warm-up i kaba nan lo siña esnan ku bin e oudishon un koreografia chiki pa wak e kapasidat di kada hoben. Via di esaki nan lo evalua kua hoben lo por forma parti di e grupo. ACE Squad a hasi nan debut na e prestigioso sertamen di Miss Tourism Bonaire, mirando e interes nan ke bai amplia nan konstelashon ku algun baliado mas. E hobennan a ekspresa di ta hopi kontentu i gradesido pa e bon palabranan di motivashon ku nan a risibi. Esaki a pone ku nan ke duna mas hoben ku ta amante di baile e chens pa por join ACE Squad. Pa por partisipa na e oudishon bo mester: 1. Por balia 2. Gusta balia 3. Tin gana di presenta dilanti publiko i kamara 4. Tin un bon disciplina. 5. Ta spera ku lo bo ta kompromete ku e grupo. Aparte di baila ACE Squad lo por hasi aktuashon i musika tambe, pues bo mester ta habri pa por partisipa den mas aktividat artistiko. Un invitashon ta bai na tur hoben entre 12 pa 20 aña pa partisipa na e oudishon ku lo tuma luga dia 10 di yuli for di 9or di mainte te 12or di merdia. E oudishon ta tuma luga na Kolegio Kristu Bon Wardador na Nikiboko. Ta importante pa bo inskribi via di nos facebook page ”ace squad” of tambe por manda un mail na acesquad.bq@gmail.com i pidi pa e link pa asina bo por inskribí. Pa mas informashon por jama Direktor Artistiko di e grupo Lilimar Valencia na +5999 6658177.


text:
Oranjestad, Aruba: E fundraising teni diadomingo 30 di July, pa scol di Tang Soo Do, Fighting Eagle Academy, tabata uno hopi exitoso. E meta di e fundraising tabata pa yuda e school y su studiantenan pa yega na fondo, pa asina por cumpra e materialnan necesario pa sigui eleva e nivel di training.
E recaudamento di fondo tabata consisti di benta di cuminda, den e caso aki un plato di Curry Chicken, esaki a bay combina cu un raffle caminda cada un cu a aporta cumprando un cuminda tabata tin chens di gana 3 diferente premio.
E numbernan ganador di e raffle tabata ticket #007, ticket #024 y ticket #192. E School completo hunto cu tur mayornan kier a gradici tur cu a aporta, pa asina nos muchanan por keda hisa nan nivel national y international.
Esaki ta e comienso di e preparacionnan pa asina nos por logra manda un grupo representa Aruba na e competencianan internacional cu lo bai tuma lugar na Londres, Inglatera otro aña den e World Championship, den cual lo ta bay tin mas cu 15 diferente pais, cu lo participa y lo midi forsa cu otro den e arte martial Tang Soo Do.
Un biaha mas masha danki y sigur danki grandi na Aruba Medical Supplies, Sapollio y tambe S.A. Provider como sponsor di e scol. Si tin interesado pa train por contact nos na 563-3698/593-1726/592-9865 of nos email fightingeagleaa@gmail.com.


text:
Awe mainta 5 or polis i ambulance a wordu dirigi ku urgensha pa noord salinja pa ta eksakto na kaya Otomac 3 pa un kaso di hinkamentu serio ku a kaba di tuma luga.
Un homber lomba sunu ku dread a kore drenta den kura di e kas ku un kuchu den man y a hinka R.B. den su garganta.
E yu homber di 13 anja di e homber hinka a mira tur kos.
Personal di ambulance a sali mesora ku e viktima pa hospital i su situashon tabata delikado pero stabiel.
Recherche a presenta na e sitio i tin un investigashon pisa tumando lugar.
FUENTE: AIMED AYUBI.
NOTISIA KU BO POR KONFIA.
FUENTE: AIMED AYUBI.
NOTISIA KU BO POR KONFIA.


text:
Un detenshon pa maltrato
KOMUNIKADO DI PRENSA 141 / 2020
6 aprel 2020
Un detenshon pa maltrato
Departamentu di Komunikashon i Prevenshon
KUERPO POLISIAL KÒRSOU SIRBI I PROTEHÁ
Djadumingu 5 di aprel alrededor di 16.45’or, Sentral di Polis a dirigí un unidat di Rio Canario
pa un kas na Tjerk Hiddeslaan, unda un hòmber a maltratá su ruman i menasá su mama.
Na yegada di e unidat na e sitio, un dama a konta polis ku e tabatin un diskushon ku su
ruman hòmber i esaki lo a dal’e ku un palu di basora riba su kabes.
E dama tabatin un herida na su kabes ku tabata sangra.
E mama di e hòmber aki a deklará ku e yu lo a menas’é tambe.
Alrededor di 17.00’or, polis a detené e sospechoso R.A.B. di 32 aña nase na Kòrsou na e
adrès aki i a present’e dilanti di un fiskal ouksiliar ku a ordená su enkarselamentu pendiente
di mas investigashon.


text:
Diasabra mainta trempan Opa a pasa busca e muchanan di e team cu ta bayendo Surinam dia 27 di Februari pa e TK5, ta bay tin teamnan di Surinam, Frans Guyana, Corsou y e team di Aruba.
E team di Aruba ta consisti di atletanan di Master Eric Barry di San Nicolas Taekwondo Center y di Brazil Taekwondo Stichting.
Aruba tin dos aña consecutivo ta gana e Copa di TK5 na Surinam y ta conta cu e di tercer biaha aki y ta preparando e team di Aruba pa asina nos team ta bon prepara. Diasabra na Baby Beach Clifford Rasmijn a cuminsa cu Speels Taekwondo pa asina poco poco subi e intensidad di e training. Un di e cosnan di mas bunita tabata cu e team a train cu nan outfit nobo. E training di diasabra na Baby Beach a conta cu un total di 20 atleta, entre otro cu 3 di Master Eric Barry di San Nicolas Taekwondo Center. E team a luci masha bunita cu nan short y t-shirt di Train Hard Fight Smart. A probecha di saca algun potret pa e calender di aña 2016 cu lo mester ta cla mas trempan e aña aki na luna di Juni/Juli. Otro siman training lo sigui na Tarcisius Kleuterschool y lo bay focus ariba e parti di Tag hunto cu e team di TK5.


text:
ORANJESTAD – Minister di Enseñansa y Deporte Endy Croes conhuntamente cu Departamento di Enseñansa y Departamento di Inspeccion di Enseñansa di Aruba a reuni cu inspectornan di enseñansa na Aruba sr. Laurens de Croes y sr. Erik Martijnse. E dos inspectornan aki ta esnan cu ta ‘trek’ e proyectonan di landspakket. Den e reunion e inspectornan a elabora ampliamente riba e proyectonan di landspakket cu ta toca enseñansa di Aruba.
Minister Croes a duna di conoce cu e inspectornan a bishita Aruba na diferente ocasion durante e ultimo lunanan y a acumula hopi informacion pa nan formula nan den un ‘tussenrapport’ cu lo keda cla fin di e luna aki (october). ‘Ta premira cu e rapport final lo por ta cla pa maart/ april 2022.’ Den e rapport aki lo bin recomendacionnan pa e direccion cu enseñansa na Aruba lo tincu dirigi su mes.
Minister Croes a sigui splica cu e investigacion ta riba e calidad basico di enseñansa na Aruba, e conexion di enseñansa cu mercado laboral, e ‘fluho’ di un scol pa otro y tambe lo revisa leynan anticua. ‘E meta ta pa haci coreccionnan necesario y traha mas eficiente den un direccion pa crea e paz y trankilidad cu ta buscando den enseñansa na Aruba.’
Minister Croes a termina bisando cu e reunion a bay den bon ambiente y tabata hopi informativo.


text:
Recientemente nos por a scucha director di Saba Sr. Kock ta vocifera su precupacion pa cu cuido di nos ciudadanonan di edad halto. Sr Kock a trece dilanti cu dentro di 20 aña cu di cada 3 persona di edad halto un lo tin problema cu demencia of alzeimer. E facilidnan cu tin na e momento aki no ta suficiente awe corda aki algun aña ora nos mester acomoda hopi mas. E alarma a wordo bati, kico nos gobernantenan ta bay haci? E situacion aki mester ta prioridad den cualkier gobierno y mester ta halto riba e programacion di maneho. POR a ancra esaki como prioridad den su maneho.
-Deporte recreativo: punto di salida ta cu facilidadnan deportivo mester ta situa mas tanto posibel den e bario unda e usuario ta biba. Pa tal motibo lo duna atencion na desaroyo y mantencion di facilidadnan den tur bario y districto.
-Pa desaroyo di deporte ta necesario pa inverti den facilidadnan y ekiponan deportivo moderno mantencion continuo. Mirando cu deporte mester ta accesibel pa tur hende, lo percura tambe pa facilidadnan y guia pa gruponan special (60-plussers y personanan cu impedimento fisico y/of mental).
-Percura pa desaroyo di proyectonan di residencia social di diferente categoria y di piso, incluyendo area di recreacion y parke di naturalesa pa asina contribui na calidad di bida di e ciudadano. Mester evita pa concentra residencianan social den mesun area of bario.
-Reforsa e posicion di centro di barionan como pilar di convivencia dentro di nos comunidad y conscientisa nos comunidad di e importancia di esaki.
Tin hopi estudionan haci na unda a demostra cu movecion y interaccion cu personanan den estado di demencia y alzeimer ta di beneficio. Mi persona tambe tabatin e oportunidad pa envolvi e grandinan den movecion y recreacion. E resultadonan tabata hopi positivo yen animo, calidad di bida di nos ciudadanonan di edad tabata halto. E programa di POR lo bay percura cu nos grandinan den tur bario lo tin e facilidad y posibilidad cu guia profesional pa asina mantene y promove nan salud cerca di cas. Nos mester brinda un solucion preventivo pa cu nan salud. IDEFRE a wordo cambia pa IBISA pa inclui salud y pa 8 aña ta traha riba manehonan riba papel pero nada di ehecucion. Awo falta menos cu 3 luna pa eleccion lo bay bin cu ne?
POR ta comprometi cu nos grandinan pa provee un mihor calidad di bida. Mester cuminsa di inmediato cu programanan y percura cu e centronan den bario ta renova y adecua pa asina nan por wordo uza optimaalmente. Lo prepara profesionalnan y voluntarionan cu e conocemento pa asina implementa un programa structura den tur centro di bario pa nos grandinan cu of sin limitacion. Salud y bienestar di nos grandinan ta prioridad di e Plataforma nobo, POR.


text:
WILLEMSTAD – Despues ku pa hopi aña Kuerpo di Bombero mester a traha ku ekiponan bieu i defisiente, último dos aña por nota ku a kuminsá remplasá esakinan pa ekiponan nobo. E mas resiente atkisishon di Brantwer Kòrsou ta un ‘tankwagen’ ku tin un kapasidat di tres mil galòn di awa.
“E kantidat di awa ku e trùk aki por karga ta ekivalente na esun di tres trùk regular di paga kandela huntu”. Segun komandante di Brantwer Kòrsou, Elvin Regina, ta e intenshon pa husa e ‘tankwagen’aki solamente ora ku mester transportá hopi awa.
José Manuel Dias den kòmbersashon ku komandante Elvin Regina
E trùk nobo a yega Kòrsou bispu di aña nobo pero ta djamars último a saké for di waf. A hibé na e díler Venequip Curaçao pa un inspekshon general pa despues kuminsá pone tur e emblemanan di Brantwer Kòrsou riba dje. Tambe lo bini un instruktor for di e fabrika pa instruí e personal di Kuerpo di Bombero riba funshonamentu di e diferente ekiponan ku tin riba e trùk. Komandante Regina ta kalkulá ku denter di dos siman e ‘tankwagen’ lo ta den operashon.
Flota
Ku atkisishon di e ‘tankwagen’ aki e flota di Brantwer Kòrsou ta oumentá na dies vehíkulo di paga kandela. Sinembargo no ta tur vehíkulo eksistente ta funshoná optimal. Awor ku tin ekiponan nobo lo bai saka tur ekipo bieu ku no ta funshoná bon for di servisio i hasi e reparashonnan nesesario.
800 mil florin
Kontrali na e pedido anterior e biaha aki ta otro kompania tabata enkargá ku importashon di e trùk di paga kandela nobo. Esaki ta resultado di un destaho públiko ku a tene i kaminda e kompania lokal 24/7 Wegenwacht tabatin e mihó oferta i a gana e destaho públiko. E trùk di paga kandela ku a keda importá ta di e marka Rosenbauer i ta trahá riba un chasis di e marka International. Ku tur kos inkluí e ‘tankwagen’ nobo aki a kosta alrededor di 800 mil florin.
Outor José Manuel Dias


text:
PARTISIPASHON DI DIREKTIVA DI FFK EN KONEKSHON KU COVID-19!
PARTISIPASHON DI DIREKTIVA DI FFK EN KONEKSHON KU COVID-19!
COVID-19 mihó konosí komo Corona Virus ta dominando nos bida i notisianan diariamente.
Komo medida di prekoushon pa e virus aki plama, FFK na su turno lo hasi algun ahuste pa kontribuí ku nos tur su salubridat, inkluiendo nos ekiponan, hungadónan ku nos staf i pèrsonal.
FFK semper ta traha na bienestar di tur su miembronan i p’esei nos lo kontinuá ku duna servisio na un i tur pero kumpliendo ku desishonnan di Gobièrnu di Kòrsou en konekshon ku e virus aki.
Entrante djaluna 23 di mart tur fasilidat di FFK lo ta será te ku un próksimo aviso. Esaki pa evitá aglomerashon di hende i pa kumpli ku e medida implementá pa Gobièrnu pa mantené distansia sosial. Nos lo hasi uso di e avansenan téknologiko ku ta pèrmití nos sigui duna servisio apesar ku nos ofisina lo ta será pa kliente. Pues por usa nos medionan sosial, ‘e-mail’ i ‘What’s App’ pa tuma kontakto ku FFK durante e próksimo dianan.
Mas ku klaro nos lo keda monitoriá e desaroyonan rondó di e virus aki i e desishonnan di nos gobernantenan pa ku e problematika aki. Pa kualke kambio nos lo komuniká esaki via nos kanalnan usual.
Di antemano danki pa e komprenshon i kuida kurpa!
Direktiva FFK


text:
Otro programa di Formacion Social (SVT) a cuminsa dialuna 8 maart 2021 pa di 14 biaha na Mariniers Kazerne Savaneta. Un total di 24 hoben a presenta na porta di kazerne, na unda cu nan lo sigi e prome parti di trayecto di Formacion Social durante e proximo 4 lunanan.
Despues di e periodo aki, nan lo mester core stage na un periodo di 8 luna na diferente compania particular of di Gobierno.
Den e trayecto di Formacion Social, e cursistanan lo haña diferente les cu lo siña nan con pa traha den grupo y demostra nan habilidad cu ta inclui cooperacion, disciplina, structura y responsabilidad.
E proposito di SVT ta pa prepara nos hobennan cu no a logra termina nan estudio y pa un motibo of otro a haña nan mes den dificultad p’asina nan por haña un trabao y un futuro den sociedad.
Defensa lo percura pa yuda y stimula e hobennan aki pa un personalidad proactivo, responsabel y independiente.
Defensa ta encarga di e trayecto Formacion Social riba petition di Ministerio di Asunto Social y Labor. SVT ta un resultado di un acuerdo haci entre Gobierno di Aruba cu Defensa di region Caribe. Mas o menos un luna pasa Gobierno di Aruba y Defensa Hulandes a firma un convenant nobo.
Den augustus di e aña aki lo inicia pa prome biaha un SVT pa hobennan femenino.


text:
Awe mi tawatin e honor di por forma parti di e comishon na Universidad di Aruba, cual a evalua e tesis, di sr. Gijs van der Pol, titula “Financiering van politieke partijen op Aruba”.
Un tesis cu sigur ta di balor agrega pa e Ley di financiamento di partidonan politico, cual lo wordo trata dentro di poco den Parlamento. E recomendacionnan haci ta valido y nos lo tene cuanta cu esaki den e version final di e concepto di ley.
Un pabien grandi ta bay na sr. Gijs van der Pol kende a defende su tesis exitosamente y a obtene su titulo di LL.M (Master of Laws).


text:
Dialuna 11 October e di 4 wega di American League Division Series (ALDS) ta inicia na Fenway Park Boston, unda cu den e prome inning nan Boston ta bay ariba 4 pa nada y despues ta anota un careda mas pa asina e wega bira 5 pa nada.
Pero sin falta , Tampa Bay ta lucha y ta empata e wega na 5-5. Un wega masha interesante mes unda cu tur dos ekipo ta hunga pa asina gana locual ta e American League Division Series (ALDS), cu un ventahe den e serie pa Boston cu ta 2-1, Boston ta sigui lucha pa Tampa Bay no bin empata esaki.
Na di 9 inning cu coredor na tercera base y segunda base, Kike Hernandez ta yega na turno cu 1 out pa asina termina e wega, Kike ta dal un fly na Left Field y asina Santana ta pisa y score pa finalisa e wega 6-5 na fabor di Boston, y ta sali Campion di ALDS.
Boston ta pendiente di e wega entre Chicago White Sox cu Houston Astros pa asina mira contra di ken nan lo mester hunga den e American League Championship Series (ALCS) y asina avansa pa locual ta World Series.


text:
KRALENDIJK – Djabièrnè 27 sèptèmber 2019 tabata tin e promé aktividat ku e grupo di hóben Young & Strong di Sentro Hubentut i Famia a organisá.
Tópiko di e charla tabata ‘Mi ta úniko’. E meta di e charla aki ta pa inspirá e hóbennan ku nan ta úniko.
Johnrick (Jogo) Anthony tabata e orado pa e anochi aki. Jogo a splika di tur su eksperensia nan ku e tin ku arte di palabra,kanto etc. i kiko esaki nan a hasi kuné pa e por a bira e persona ku e ta awe.
Jogo su slogan ta; nada ni niun hende no por desviá mi for di mi meta òf di ta ken mi ta. Mi ta úniko. Ku esaki e kier a inspirá otro hóbennan pa nan bai pa loke(meta) ku nan ke, aunke ku tin ora esaki lo no ta fásil.
E anochi aki tabata tremendo ku hopi informashon i tabata hopi interaktivo.
Despues di e charla aki e hóbennan por a disfrutá di un ‘Happy Hour’ ku a wòrdu organisá dor di e grupo Young & Strong.
Sentro Hubentut i Famia ta yama danki na Johnrick (Jogo) Anthony i tambe na e grupo di hóben Young & Strong ku a organisá e anochi aki pa nos hóbennan.
Un danki tambe ta bai na tur e hóbennan huntu ku nan mayornan ku tabata presente na e charla aki.


text:
Di parti Ministerio nos ta lamenta cu e aña aki e siman aki no a wordo celebra manera custumber. Esaki debi na hopi factor. Sinembargo nos a splica e personal presente ayera cu hunto cu e MT, sindicato y nan mes, nos lo duna e cuerpo aki su debido atencion e añanan nos dilanti. Atraves di participacion real hunto nos lo percura pa e cambionan mas necesario pa loke ta trata material, “opleidingen” y nan “persoonlijke uitrusting”.
Awe sinembargo nos kier para keto y tuma e momento pa felicita tur nos bomberonan riba nan dia. “International Fire Prevention Week”, ta wordo celebra cada di dos siman di October, como manera pa conmemora y hasi comunidad consciente di e importancia di “Fire Safety”.
Na tur esnan cu ta traha na brandweer, mi kier bisa boso pabien riba boso dia y danki pa percura pa seguridad di nos pais.


text:
Oranjestad 27 maart, – Cu Aruba tin hopi talentonan musical no ta informacion nobo, mirando e gran cantidad di musiconan cu a toca den carnaval. Pero dicon no uni tur nos talentonan local den un album di colaboracion? Y brinda nan un plataforma adecua manera nos teatro local?
Esey ta lo cual Arubian Soul ta encera. Otro siman diamars dia 1 di April, Cas di Cultura lo host e prome concierto unda tur e musiconan local cu a traha riba e album “Arubian Soul”, produci cu e sosten financiero di Unoca, lo presenta nan cancionnan na publico presente. Por disfruta di un dushi Tumba, Jazz of hasta Son Montuno, mescla cu otro influencianan manera Jazz y Pop.
Ta e intencion cu e album aki haya acogida international pa promove musica Rubiano como un ehemplo di ‘World Music’.
Artistanan famoso como Michelangelo Koolman, conoci pa su cancion exitoso “Mundo ta un Milager”, Martin Buitenweg cu a aregla casi tur e guitara pa e album, Miguel Genser, conoci no solamente pa su bunita voz pero tambe ta e actor principal den e pelicula popular “Abo So” ta djis un par di nombernan presentando nan obra e anochi aki.
Otro musiconan participando ta Ron Martis, cu e cantica “ Mi kier sa’ Jelitza Croes cantando e tumba “ Mihor nos separa”, Chantal Quandt pa e cantica ‘ Un Bon Muhe” y Ruthjean Landaeta Helder hunto cu su casa Rajiv Landaeta lo canta “ Awe te cos” y e wals Antiano“ Aruba ta mi cas”.
Tickets pa e show bunita aki ta obtenibel na Cas di Cultura. Fecha: Diamars dia 1 di April, 8:00-10:00pm.
E album ta obtenibel riba ITunes, na Cas di Cultura dia di e show, na Waf dilanti Royal Plaza, Hopi Bon Grill, Unoca y cerca Michelangelo Koolman.


text:
A posponé aktividatnan pa Ride, Swim & Walk for the Roses
KOMUNIKADO DI PRENSA
Dia 23 di desèmber 2020.
WILLEMSTAD – Direktiva di fundashon Ride for the Roses Curaçao (RFTRC) no ta skapa i ta hañ’é ta posponé e aktividatnan planiá pa e promé kuartal di 2021 pa un fecha mas lat. Meskos ku ta konta pa asina tantu otro evento, aki tambe ta Covid-19 ta daña kos. Awor aki ta trahando riba plannan pa un forma virtual ku muy probablemente lo tuma lugá den di-dos kuartal di 2021. Meta di RFTRC ta i ta keda tambe den su di 17 aña pa rekoudá fondo pa e lucha kontra kanser na Kòrsou.
Mirando e medidanan di Gobièrnu pa mitigá e riesgo pa plama e vírùs di Corona, direktiva di RFTRC a disidí, despues di a konsultá gerensia di Orco Banko komo patrosinadó prinsipal, pa posponé e aktividatnan deportivo di tradishon na kuminsamentu di 2021. RFTRC tampoko ke pone e partisipantenan, voluntarionan ni su mes hendenan na niun riesgo di kontagio sin tin nodi.
Manera ta konosí e meta primordial di RFTRC ta ku e aktividatnan pa rekoudá fondo na Kòrsou pa sostené pashèntnan di kanser i miembronan di nan famia na diferente manera. I durante e temporada aki di Covid-19 tambe e pashèntnan di kanser tin gran mester di sosten. E partner di promé ora, ku ta tuma e tarea aki pa su kuenta, ta fundashon Prinses Wilhelmina Fonds (PWF). RFTRC ta indiká ku mas despues e aña ei lo tin oportunidat pa desplegá akshonnan, anke otro for di normal, ku ta generá fondo pa e mesun bon kousa importante. Por ehèmpel, den kombersashonnan ku ekspertonan ta trahando na posibilidatnan pa den e di-dos kuartal bini ku aktividatnan virtual ku ta seif pa Covid-19, ku ta yamativo pa hende di tur edat i ku ta kontrtibuí tambe na rekoudashon di fondo na 2021. Na su debido tempu direktiva di RFTRC lo divulgá mas informashon.
Ta sobra direktiva di RFTRC awor únikamente pa gradisí di kurason komunidat kompleto di Kòrsou, ku aña aden aña afó a respaldá e aktividatnan aki masalmente. I mesora ta deseá nan dushi dianan di fiesta. Anto ekspresando e speransa ku na 2021 un realidat nobo, mihó ta vislumrando pa nos tur.